title: Paimionjoki

text: Paimionjoen vesistön tilaa parantamaan perustettiin vuonna 2010 Paimionjoki-yhdistys. Jäsenenä yhdistyksessä voivat olla yhdistyksen toiminta-alueella tai sen välittömässä läheisyydessä sijaitsevat ja yhdistyksen hallituksen hyväksymät oikeuskelpoiset yhteisöt. Vuonna 2010 jäseninä olivat Someron kaupunki, Kosken TL kunta, Marttilan kunta, Tarvasjoen kunta, Pöytyän kunta, Paimion kaupunki, Sauvon kunta, Fortum Power and Heat Oy, MTK-Somero ry, Maataloustuottajain Tarvasjoen yhdistys ry, MTK-Koski Tl ry, MTK-Paimio ry, Someron vesiensuojeluyhdistys ry, Painion hoitoyhdistys ry, Varsinais-Suomen kalastusalue, Paimionselän kalastusalue, Varsinais-Suomen luonnonsuojelupiiri ja Paimion seudun ympäristöyhdistys ry. Kannatusjäseninä olivat Turun kaupunki ja Liedon kunta. Yhdistys on valmistellut Paimionjoen vesistön hoitoa varten kaksi toimenpideohjelmaa. Ensimmäinen toimemnpideohjelma vuosille 2011-2015 valmistui vuonna 2011. Toinen toimenpideohjelma vuosille 2016-2021 valmistui vuonna 2016.


title: Paimionjoki

text: Paimionjoella on vuodesta 2011 toteutettu vuosittain useita hankkeita ja tutkimuksia. Vuosina 2012–2013 käynnissä olivat Virkistäytymään Paimionjoelle -kehittämishanke, Active Wetlands -hanke sekä RAVITA - lannan ja jätevesien ravinteet kiertoon -hanke. Vuonna 2016 käynnissä olivat hankkeet Kansalaiset mukaan Paimionjoen tilaa parantamaan, Kalaisia koskia Paimionjokeen, Puroista joelle - Paimionjoen vesistön ekologinen tila paremmaksi puroja kunnostamalla, Someron järviketjun polut ja reitit sekä VEERA - Vesiensuojelua Varsinais-Suomen suurten jokien valuma-alueilla.


title: Ilmari Vainio

text: Charles Edouard Ilmari Vainio (19. marraskuuta 1892 Helsinki – 1. joulukuuta 1955 Turku) oli kuvittaja, lavastaja ja Suomen varhaisimpia sarjakuvan tekijöitä. Ilmari "Iso Hukka" Vainio oli myös eräs keskeisimmistä partioliikkeen perustajahahmoista Suomessa. Hänen isänsä oli kasvitieteilijä ja jäkälien tutkija FT Edvard August Vainio ja äitinsä ranskalainen Maria Louise Scolastique Pérottin.Ilmari Vainio kuului katoliseen kirkkoon.


title: Ilmari Vainio

text:
Ilmari Vainio toimi tullihallituksen kamreerina, jossa tehtävässä hän matkusteli eri puolilla maata ja perusti matkoillaan Metsänkävijälippukuntia. Hän oli Suomen Metsänkävijöiden perustaja ja Suomen Partiopoikaliiton johtaja (1953-1954).
Muita hänen ammattejaan olivat oppikoulun opettaja (Töölön yhteiskoulun piirustuksenopettajan sijainen) ja taiteellinen avustaja teatterissa (1918–19). Taiteilijana hänellä oli debyytti Turussa vuonna 1925.


title: Ilmari Vainio

text: Vainion kuvittama ja kirjoittama Professori Itikaisen tutkimusretki ilmestyi WSOY:n kustantamana 1911. Se oli ensimmäinen kotimainen sarjakuvakirja. Seuraavana vuonna häneltä ilmestyi toinen sarjakuvakirja "Jorva ja Tannu ennenmuinoin", jota voidaan pitää ensimmäisenä suomalaisena tieteissarjakuvana. Vilppu Kaukosen Lasten maailmasta -kirjan hän kuvitti vuonna 1912.


title: Ilmari Vainio

text: Vainio signeerasi sarjakuvansa: Il-o.


title: Ilmari Vainio

text: Lastenlehti Pääskysessä julkaistiin hänen sarjakuvistaan paitsi Professori Itikaista niin myös Popoa ja Nanaa.


title: Ilmari Vainio

text: Suuren partiomaailman tietoisuuteen Ilmari Vainio pääsi julkaisemalla Partiopoikain käsikirjan vuonna 1923. Nidos oli pitkään koko partiopoikatoiminnan perusta ja viimeinen painos nidoksesta otettiinkin vielä 1950-luvulla. Vainiota pidetään myös ns. Baden-Powelilaisen partiofilosofian oppi-isänä Suomessa hänen korostaessaan vakaumuksellisuutta yli tunnustuksellisuuden.


title: Ilmari Vainio

text: Vainion satunäytelmä "Sydämen avain", jonka ensiesitys oli 1928, oli hyvin suosittu ja sitä verrattiin Topeliuksen satunäytelmiin. Myös balettina (sävellys Väinö Hannikainen, ensiesitys Suomalaisessa oopperassa 1938) esitetty toinen satunäytelmä "Onnen linna" ilmestyi kirjoittajan itsensä kuvittamana kirjana 1953.


title: Ilmari Vainio

text: Partioliikkeen omat:


title: Ilmari Vainio

text: Valtakunnalliset:


title: Professori Itikainen

text: Professori Itikainen on Ilmari Vainion luoma suomalainen sarjakuvahahmo, joka esiintyi lastenlehti Pääskysessä ("Professori Itikaisen käynti Joulupukin luona" n:o 12/1914, ks. kuva). Professori Itikaisen tutkimusretki (1911) oli ensimmäinen kotimainen sarjakuvakirja.


title: Professori Itikainen

text: Itikainen on pitkänhuiskea ja pitkäpartainen luonnontieteilijä, joka heiluttaa hyönteishaaviaan tilanteessa kuin tilanteessa ja kerää kasveja. Professorissa on piirteitä Ilmari Vainion isästä, kasvitieteilijä ja jäkälien tutkija tohtori Edvard August Vainiosta, joka keräsi jäkäliä kaikilta mantereilta. Seikkailutovereinaan professori Itikaisella oli kapteeni Pyöryläinen ja merimies Jukka Hyöryläinen.


title: Professori Itikainen

text: Joukko seikkailee Suomi-nimisellä laivalla tai lentokoneella. Matkat vievät maailman ympäri, ja joskus jopa Kuuhun asti. Seikkailut muistuttavat Hjalmar Löfvingin Olli Pirteän seikkailuja, joissa matkattiin Suomi-nimisellä ilmapallolaivalla.


title: Professori Itikainen

text: Suomessa julkaistiin syksyllä 1996 postimerkkivihko, joka esitteli suomalaisia sarjakuvasankareita - professori Itikainen oli mukana.


title: Ukraine International Airlines

text: Ukraine International Airlines () on Ukrainan johtava, yksityisomistuksessa oleva lentoyhtiö.


title: Ukraine International Airlines

text: Yhtiön kotikenttä on Kiovan Borispolin kansainvälinen lentoasema, josta se operoi rahtilentoja sekä matkustajaliikenteen kotimaan ja ulkomaan lentoja. Yhtiö on perustettu vuonna 1992.


title: Ukraine International Airlines

text:
Heinäkuussa 2006:
Ukraine International Airlinesin laivasto koostuu seuraavista lentokoneista (tammikuussa 2013):


title: Dornier Flugzeugwerke

text: Dornier Flugzeugwerke oli saksalainen lentokonetehdas, jonka Claude Dornier perusti Friedrichshafeniin vuonna 1914. 1960-1990-luvuilla se valmisti myös avaruusaluksia, joiden valmistus jatkuu 2000-luvulla EADS-konsernissa.


title: Dornier Flugzeugwerke

text: Dornier, jonka alkuperäinen nimi oli Dornier Metallbau, nousi maailman johtavaksi lentoveneiden valmistajaksi 1920-luvulla. Tällöin yhtiö suunnitteli Dornier Wal (1924) ja Do X -lentoveneet. Kokometalliset lentoveneet oli sen perusliiketoimintaa toisen maailmansodan varusteluun asti.


title: Dornier Flugzeugwerke

text:
Yhtiö valmisti myös maakoneita, esimerkiksi Dornier Komet ja Dornier Merkur. Ne olivat muun muassa Lufthansan käytössä 1920- ja 1930-luvuilla.
Dornier rakensi lentokoneensa 1920-luvulla ja 1930-luvun alussa ulkomailla, koska ensimmäisen maailmansodan häviöstä johtunut Versailles’n rauhansopimus kielsi lentokoneenrakennuksen Saksassa. Dornierin koneita valmisti muun muassa CMASA ja Piaggio Italiassa, CASA Espanjassa, Kawasaki Heavy Industries Japanissa ja Aviolanda Hollannissa.


title: Dornier Flugzeugwerke

text: Dornier tuli kuuluisaksi myös pommikoneistaan (muun muassa Dornier Do 17 eli ”lentävä lyijykynä” ja sen seuraja Do 217). Sekin oli alun perin matkustajakone, vaikka runko ei matkustajien kuljetukseen sopimut lainkaan.


title: Dornier Flugzeugwerke

text: Dornier kehitti toisen maailmansodan nopeimman potkurikoneen, Dornier Do 335-hävittäjän.


title: Dornier Flugzeugwerke

text: Sodan jälkeen Claude Dornier ja yhtiö toimivat Espanjassa ja Sveitsissä. Niistä Dornier palasi Saksaan 1954, jolloin Saksan jälleenvarustautuminen alkoi.


title: Dornier Flugzeugwerke

text: Dornier pyrki kehittämään STOL-lentokoneita kutem Dornier Do 27 ja Dornier Do 28. Vuonna 1974 valmistui Dassault Breguet Dornier Alpha Jet-harjoitushävittäjä, josta tuli joidenkin NATO-maiden valinta.


title: Dornier Flugzeugwerke

text: Vuonna 1985 Daimler-Benz-yhtymä osti Dornierin.


title: Dornier Flugzeugwerke

text: Vuonna 1996 Dornierien osake-enemmistö meni yhdysvaltalaiselle Fairchild Aircraftille, jolloin syntyi Fairchild Dornier. Tämä yhtiö ajautui vararikkoon vuonna 2002. Konkurssipesää purkamaan perustettiin M7 Aerospace-niminen yhtiö. Dornierin satelliittiteollisuus oli jo ennen tätä vararikkoa siirtynyt Daimler-Benz Aerospacen osaksi ja sitä kautta EADSiin.


Dornier Flugzeugwerke


title: Brian Boru

text: Brian Boru ("Brian Bórumha mac Cennétig") (941 – 23. huhtikuuta 1014) oli Irlannin ylikuningas ("Ard-Rí") vuosina 1002–1014. Hänen valtakaudellaan Irlannissa taisteltiin viikinkejä vastaan sekä uudelleenrakennettiin tuhoutuneita kirjastoja ja luostareita.


title: Brian Boru

text: Boru sai surmansa Clontarfin taistelussa Dublinin lähistöllä vuonna 1014. Viikingit kuitenkin hävisivät taistelun ja menettivät samalla valta-asemansa Irlannista.


title: Georgi Berijev

text: Georgi Mihailovitš Berijev () (s. 13. helmikuuta 1903, Tiflis; k. 12. heinäkuuta 1979 Moskova) oli neuvostoliittolainen lentokoneinsinööri, joka tuli kuuluisaksi lentoveneistään.


title: Georgi Berijev

text: Hän valmistui vuonna 1923 Tiflisin rautatiekoulusta (nyk. Tbilisi) ja siirtyi Leningradin polytekniseen instituuttiin. Hän opiskeli laivanrakennusosastolla lentokoneinsinööriksi vuoteen 1930 mennessä. Tämän jälkeen hän toimi suunnittelutoimistossa yhdessä ranskalaisen P. E. Richardin kanssa. Hänestä tuli vuoden 1930 lopussa v.t. pääsuunnittelija keskussuunnittelutoimisto Menšinskiin.


title: Georgi Berijev

text: Hän johti lokakuusta 1934 vuoteen 1968 asti Merilentokoneiden keskussuunnittelutoimistoa Taganrogissa. Se sai hänen nimensä joulukuussa 1989.


title: Georgi Berijev

text: Berijev sai valtionpalkinnon vuonna 1947 Berijev Be-6-koneesta ja vuonna 1968 Berijev Be-12-koneesta. Hän sai Lenin-palkinnon kaksi kertaa.


title: Georgi Berijev

text: Beriejevin lentokoneita valmistaa vuonna 2006 venäläinen Berijev-yhtiö.


title: Verulamium

text: Verulamium oli roomalaisten hallitseman Britannian provinssin kolmanneksi suurin kaupunki. Se sijaitsi nykyisen St Albansin kaupungin lounaispuolella Hertfordshiren kreivikunnassa. Kaupunki sijaitsi alueella, joka nykyään on puistoaluetta ja viljelysmaata, tosin osittain rakennettua.


title: Verulamium

text: Ennen roomalaisaikaa kaupunki tunnettiin catuvellauniheimon pääkaupunkina nimeltä Verlamion (”asutus rämeellä”). Se on ensimmäisiä nimeltä tiedettyjä paikkoja Britanniassa ajalta ennen Rooman valtaa. Asutuksen rakennutti catuvellaunipäällikkö Tasciovanus Ver-joen varrelle.


title: Verulamium

text: Roomalaiskaupungille annettiin "municipium"-oikeudet noin vuonna 50. Se tarkoitti, että kaikilla asukkailla oli kaikki Rooman valtakunnan kansalaisen oikeudet. Siitä kasvoi merkittävä kaupunki, vaikka Boudiccan ikeenijoukot hävittivät sitä vuonna 61.


title: Verulamium

text: Nykyään kaupungista on jäljellä osa kaupunginmuuria, hypokausti ja teatteri. St Albansia perustettaessa käytettiin paljon materiaalia, jota saatiin Verulamiumista.


title: Werner Arber

text: Werner Arber (s. 3. kesäkuuta 1929) on sveitsiläinen mikrobiologi. Hän vastaanotti Daniel Nathansin ja Hamilton Smithin kanssa vuonna 1978 Nobelin lääketieteen palkinnon restriktioentsyymien löytämisestä. Heidän työnsä johti rekombinantti-DNAn (rDNA) -teknologian kehittymiseen. Tällä teknologialla voidaan tuottaa hormonilääkkeitä soluviljelmissä, yleensä kolibakteerien avulla. Tyypillisiä tuotettavia lääkeaineita ovat insuliini, kasvuhormoni ja erilaiset rokotteet.


title: Werner Arber

text: Hän on Paavillisen tiedeakatemian jäsen vuodesta 1981 Vuonna 2011 hänet nimitettiin sen presidentiksi ensimmäisenä protestanttina.


title: Mil

text: Mil () eli Mil Moskovan helikopteritehdas () on venäläinen helikoptereita suunnitteleva yritys. Nykyään Mil on osa valtionkorporaatio Rostehin holdingyhtiö Oboronpromin tytäryhtiön Russian Helicoptersin osa ja toimii erityisesti helikopterien suunnittelutoimistona konsernin toisen helikopterien suunnittelutoimiston (Kamov) tavoin. Pääosa Moskovan kopteritehtaan suunnittelemista Mil-koptereista valmistetaan Russian Helicoptersin muissa toimipisteissä. Mil Moskovan helikopteritehtaan kotipaikka on Moskovan alueen Ljubertsyn piirissä, käytännössä Ljubertsyn kaupunkiin kiinni kasvaneessa Tomilinon taajamassa.


title: Mil

text: Mil Moskovan helikopteritehdas perustettiin Neuvostoliiton Ministerineuvoston päätöksellä 12.12.1947. Yhtiö on saanut nimensä pääsuunnittelijaltaan Mikhail Mililtä, joka johti helikoptereiden suunnittelua 1940-luvun jälkipuolelta kuolemaansa 1970 asti.


title: Mil

text: Vuonna 2006 pääosa venäläisistä kopteritehtaista (Mil, Kamov ja Rostvertol sekä suuri joukko muita toimipisteitä) yhdistettiin holdingyhtiö Oboronpromin yhteyteen.


title: Kate Bosworth

text: Catherine Ann ”Kate” Bosworth (s. 2. tammikuuta 1983 Los Angeles, Kalifornia, Yhdysvallat) on yhdysvaltalainen näyttelijä. Hänet tunnetaan muun muassa rooleistaan elokuvissa "Hevoskuiskaaja" (1998), "Blue Crush – merten valtiaat" (2002), "Superman Returns" (2006), "21" (2008), "The Warrior’s Way" (2010) ja "Edelleen Alice" (2014).


title: Kate Bosworth

text: Bosworth voitti vuonna 2003 Young Hollywood Award -palkinnon, joka myönnetään nuorille näyttelijälupauksille. Bosworthilla on heterokromia, eli hänen silmänsä ovat keskenään eriväriset − joskin hänen näytellessään seikka yleensä peitetään piilolinsseillä. Bosworth meni vuonna 2013 naimisiin ohjaaja Michael Polishin kanssa.


title: Veni vidi vici

text: Veni vidi vici tarkoittaa seuraavia:


title: Tommy Fogerty & The Blue Velvets

text: The Blue Velvets, myöhemmin Tommy Fogerty & The Blue Velvets oli vuonna 1959 perustettu yhdysvaltalainen yhtye. Vuonna 1964 yhtye vaihtoi nimeksen The Golliwogs ja vuonna 1967 Creedence Clearwater Revival, jonka nimisenä se saavutti suurta menestystä.


title: Tommy Fogerty & The Blue Velvets

text: The Blue Velvets sai alkunsa vuonna 1959, kun samaa Portolan yläastetta El Cerriton pikkukaupungissa käyneet 13-vuotias kitaristi John Fogerty, rumpali Doug Clifford ja pianisti Stu Cook ryhtyivät soittamaan yhdessä. The Blue Velvets soitti koulukonserteissa ja -tansseissa, markkinoilla ja muissa tilaisuuksissa instrumentaaliversioita aikansa hittikappaleista Duane Eddyn surffimusiikista Ray Charlesiin.


title: Tommy Fogerty & The Blue Velvets

text: Kolmikko teki vuonna 1960 ensimmäisen levytyksensä, doo-wop-kappaleen nimeltä ”Beverly Angel”. Samana vuonna yhtyeen laulajaksi ja johtajaksi tuli John Fogertyn isoveli Tom Fogerty, ja syksyllä yhtye alkoi esiintyä pohjoisessa Kaliforniassa nimellä Tommy Fogerty and the Blue Velvets. Yhtye äänitti demoja ja yritti saada levytyssopimusta. Vuonna 1961 levy-yhtiö Orchestra julkaisi neljä Fogertyn veljesten tekemää kappaletta ja seuraavana vuonna vielä kaksi, mutta etenkin viimeisen singlen myynti jäi hyvin heikoksi.


title: Tommy Fogerty & The Blue Velvets

text: John Fogerty, Clifford ja Cook valmistuivat lukiosta kesäkuussa 1963. He soittivat yhä yhdessä etenkin viikonloppuisin mutta eivät ajatelleet soittamista kokopäivätyönä. Clifford ja Cook alkoivat käydä San Josessa collegessa, ja John Fogerty toimi sessiomusiikkina ja teki sekalaisia töitä. Tom Fogerty oli jo perheellinen ja kävi töissä.


title: Tommy Fogerty & The Blue Velvets

text: Jazz-levyjä tuottanut Fantasy Records kiinnostui vuonna 1963 Blue Velvetsin instrumentaalidemoista ja solmi heidän kanssaan levytyssopimuksen. Yhtyeen manageriksi tuli Max Weiss, joka suostutteli poikia lisäämään lauluäänet kappaleisiinsa. Samalla yhtye vaihtoi nimekseen lyhyeksi aikaa The Visions. Fantasy julkaisi yhtyeen ensimmäisen singlen marraskuussa 1964. Max Weiss vaihtoi singlelle yhtyeen nimeksi The Golliwogs, joka kuulosti hänen mielestään muodikkaan brittiläiseltä. Yhtye ei pitänyt nimestä mutta taipui managerinsa ja levy-yhtiön omistajan tahtoon. Vuonna 1967 yhtye vaihtoi nimekseen Creedence Clearwater Revival.


title: Eduard Bernstein

text: Eduard Bernstein (6. tammikuuta 1850 Berliini – 18. joulukuuta 1932 Berliini) oli saksalainen sosiaalidemokraattinen teoreetikko ja poliitikko. Hän oli Saksan sosiaalidemokraattisen puolueen (SPD) jäsen ja häntä pidetään usein revisionismin isänä.


title: Eduard Bernstein

text: Bernstein syntyi Berliinissä juutalaiseen perheeseen ja aloitti poliittisen toimintansa 1872 sosiaalidemokraattisen SDAP-puolueen (Sozialdemokratische Arbeiterpartei Deutschlands) riveissä. 1875 hän oli mukana perustamassa Saksan Sosialidemokraattista Puoluetta. Liittokansleri Otto von Bismarckin sosialistilakien myötä Bernstein joutui monien puoluetovereidensa tavoin jättämään Saksan, ja hän asui maanpaossa muun muassa Sveitsin Zürichissä, sekä sen jälkeen Lontoossa, jossa hän tutustui Friedrich Engelsiin ja englantilaisiin reformistisiin sosialisteihin Fabian Societyssa. Lopulta Bernstein sai luvan palata Saksaan vuonna 1901, minkä jälkeen hän jatkoi lehtiartikkelien kirjoittamista ja hänet valittiin myös Saksan valtiopäiville.


title: Eduard Bernstein

text:
Bernstein kannatti revisionismia eli oppia, jonka mukaan sosiaalista vallankumousta ei tarvittu sosialismin saavuttamiseksi. Revisionismi-kiistan myötä syntyi Bernsteinin kuuluisin lausahdus: "päämäärä ei tarkoita minulle mitään, liike on minulle kaikki kaikessa" ("das Endziel ist mir nichts, die Bewegung ist mir alles"). Bernsteinin merkittävin tunnetuin teos on revisionismin pääteesit yhteen koonnut "Die Voraussetzungen des Sozialismus und die Aufgaben der Sozialdemokratie" (1899, suom. Sosialismin edellytykset ja sosialidemokratian tehtävät). Kirjassa kritisoidaan Saksan sosiaalidemokraattien keskustamarxilaista linjaa, jonka keskeisin teesi oli kapitalismin luhistumis- ja keskittymisteoria. Bernstein käyttää empiriisiä argumentteja, ja huomauttaa esimerkiksi, ettei Karl Marxin ennustama teollisuuden ja omistuksen keskittyminen ollut toteutunut niin kuin on ennustettu. Omistuksen keskittymisen sijaan oli itse asiassa tapahtunut diffuusiota. Samoin Bernstein kritisoi teoksessaan Marxin työnarvon teoriaa. Bernstein myös uskoi varallisuuden jakautuvan tulevaisuudessa tasaisemmin ja työluokan aseman parantuvan.
Bernstein oli liberaali sosialisti, joka uskoi että sosialismin tulee rakentaa kamppailunsa liberalismin universaaleille vapausoikeuksille. Sosialismin tehtävä oli vapauden alan laajentaminen yhteiskunnissa.


title: Eduard Bernstein

text: Kun Bismarckin asettama etsintäkuulutus Bernsteinia kohtaan purettiin 1901, Bernstein palasi Saksaan. Hän toimi SPD:n parlamentaarikkona Saksan valtiopäivillä sekä toimittajana eri työväenliikkeen lehdissä. Parlamentissa Bernstein vastusti militarismia ja suurvaltojen imperialistista vastakkainasettelua sekä kannatti etenkin vapaakauppaa ja kansainvälisen oikeuden kehittämistä. Ensimmäisen maailmansodan alussa Bernstein äänesti useimpien saksalaisten sosiaalidemokraattien tavoin hallituksen ehdottamien sotamäärärahojen puolesta, mutta ensimmäisen sotavuoden jälkeen Bernsteinista tuli keisarillisen Saksan sotapolitiikan äänekäs kriitikko, samaan aikaan kun sosialidemokraattien enemmistö pysyi uskollisena sotapolitiikalle. Bernstein julkaisi keväällä 1915 yhdessä Karl Kautskyn ja Hugo Haasen kanssa ”Das Gebot der Stunde” -manifestin, joka kritisoi Saksaa aluevalloituksien tavoittelusta. Tästä alkoi saksalaisen sosialidemokratian kahtiajako, joka johti lopulta itsenäisen sosialidemokraattisen puolueen irroittautumiseen SPD:stä.


title: Eduard Bernstein

text: Bernstein oli ensimmäisiä sosialisteja, joka puhui seksuaalivähemmistöjen oikeuksien puolesta asettuessaan Oscar Wilden puolelle oikeudenkäynnissä 1890-luvulla.


title: Eduard Bernstein

text: Bernsteiniä on pidetty merkittävänä myös suomalaiselle sosiaalidemokraattiselle ajattelulle. Suomessa Bernstein muistetaan erityisesti presidentti Mauno Koiviston takia, joka luonnehti itseään "bernsteinlaiseksi sosialistiksi".


title: Heinkel

text: Ernst Heinkel Flugzeugwerke A.G. oli saksalainen lentokonetehdas.


title: Heinkel

text: Ernst Heinrich Heinkel perusti 1. joulukuuta 1922 Ernst Heinkel Flugzeugwerke-yrityksen Warnemündeen. Sen tehtaat sijaitsivat Rostockissa, josta 1900-luvun alkupuolella kehittyi moderni teknologiakeskus, ja Warnemündessä.


title: Heinkel

text: Heinkelin tehtaat saivat kaikkiaan 1352 lentotekniikan patenttia ja 587 tuotesuojaa voimalaitealalla. Lentokoneitaan se myi mm. Tanskaan, Suomeen, Ruotsiin, Unkariin, Neuvostoliittoon ja Japaniiin.


title: Heinkel

text: Vuonna 1932 Heinkelin tehtaat olivat Mecklenburgin suurin työnantaja. Vuonna 1932 sen tehtaalla työskenteli 1000 ihmistä. Sodan alla, vuonna 1939, työvoimaa oli jo 9000 íhmistä ja Saksan sotatalouden huippuvuonna, vuonna 1944, 16000 ihmistä. Vuonna 1945 työntekijöitä oli 17000 ihmistä, joista osa oli orjatyövoimaa.


title: Heinkel

text: Vuodesta 1935 tehdas kehitti nesterakettimoottoreita. Tehdas kehitti Heinkel He 176 -rakettikoneen, jossa oli Hellmuth Walterin kehittämä rakettimoottori. Sen ensilento tapahtui 20. kesäkuuta 1939 Peenemündessä. Maailman ensimmäinen suihkumoottorilento puolestaan tehtiin Heinkel He 178 -koneella 27. elokuuta 1939.


title: Heinkel

text: Sodan aikana Ernst Heinkel joutui yhä enemmän sivuun yhtiönsä hoitamisesta. Hän ei ollut sodan allakaan suosiossa, koska halusi tehdä hävittäjälentokoneita, mutta ilmailuministeriön mukaan yhtiön piti tehdä vain pommikoneita.


title: Heinkel

text: Venäläiset joukot saapuivat Rostockiin 1. toukokuuta 1945. Tehtaan toiminta päättyi Saksan itäosassa. Yhtiön toiminta oli pysähdyksissä myös Saksan länsiosassa.


title: Heinkel

text: Sodan jälkeen yhtiö alkoi vamistaa moottoreita, kääpiöautoja, mopedeja ja skoottereita, joiden myynti jatkui 1960-luvulle asti. Yhtiö valmisti myös Länsi-Saksan ilmavoimille lisenssillä ranskalaista Fouga Magister-suihkuharjoituskonetta, ja kehitti sen pohjalta liikekone-tyypin joka jäi prototyyppi-asteelle.


title: Heinkel

text: Vuodesta 1959 vuoteen 1965 Heinkel liittyi osaksi Entwicklungsring Süd GmbH eli EWR-allianssia, johon tulivat mukaan myös Messerschmitt ja Bölkow. Yhtiö kehitti pystysuoraan nousevan EWR VJ 101 -hävittäjälentokoneen, joka jäi prototyyppiasteelle.


title: Heinkel

text: Vuonna 1964 liittyi Heinkel yhdessä Weserflugin ja Focke-Wulfin kanssa Vereinigte Flugtechnische Werke- eli VFW-yhteenliittymäksi. VFW liittyi lopulta EADSiin.


title: Heinkel

text: VFW muodosti yhteisyrityksen Fokkerin kanssa, mutta se purkautui, koska osapuolilla oli liian voimakas kilpailuasema niissä matkustajakoneissa, joita nykyään kutsutaan syöttöliikennekoneiksi.


title: Rui Silva

text: Rui Silva (s. 3. elokuuta 1977 Santarém) on portugalilainen kestävyysjuoksija.


title: Rui Silva

text: Silva aloitti kansainvälisen kilpauransa vuonna 1996, jolloin hän sijoittui yleisurheilun nuorten MM-kilpailuissa 1 500 metrin juoksussa kuudenneksi ajalla 3.41,81. Vuonna 1998 hän voitti samalla matkalla sisäratojen Euroopan mestaruuden. Budapestin ulkoratojen EM-kisoissa hän oli toinen ja Yleisurheilun maailmancupissa samoin toinen ajalla 3.40,95. 1999 Maebashin sisäratojen MM-kisoissa hän sijoittui viidenneksi 1 500 metrillä ajalla 3.34,99. Samana vuonna hän voitti alle 23-vuotiaiden Euroopan mestaruuden sekä osallistui Sevillan MM-kilpailuihin, joissa hän karsiutui välierissä. Vuonna 2000 Silva osallistui Vilamouran maastojuoksun MM-kisoihin ollen lyhyellä matkalla 24:s sekä Sydneyn olympialaisiin, joissa hän karsiutui alkuerissä.


title: Rui Silva

text: Silva voitti MM-kultaa Lissabonin sisäratojen MM-kisoissa 2001 1 500 metrillä ajalla 3.51,06 ja sijoittui samana vuonna 1 500 metrillä seitsemänneksi Edmontonin ulkoratojen MM-kisoissa. Vuonna 2002 Silva voitti sisäratojen Euroopan mestaruuden 1 500 metrillä ajalla 3.49,93. Münchenin ulkoratojen EM-kisoissa hän voitti samalla matkalla pronssia ja sijoittui syyskuussa IAAF:n GP-finaalissa kahdeksanneksi. Birminghamin sisäratojen MM-kisoissa 2003 hän karsiutui 1 500 metrin alkuerissä. Pariisin ulkoratojen MM-kisoissa hän oli viides ajalla 3.33,68 ja neljäs.


title: Rui Silva

text: Vuonna 2004 Silva voitti MM-hopeaa Budapestin sisäratojen MM-kisoissa 3 000 metrin juoksussa ajalla 7.57,08. Ateenan olympialaisissa hän voitti 1 500 metrillä pronssia ja hän sijoittui kahdeksanneksi samalla matkalla. Vuonna 2005 Silva voitti Leiriassa Euroopan cupin 3 000 metrin kilpailun. Helsingin MM-kisoissa hän voitti 1 500 metrillä pronssia ja kauden lopussa sijoittui yhdenneksitoista. Vuonna 2006 Silva voitti jälleen Euroopan cupin 3 000 metrin kilpailun Thessalonikissa. Voitto tuli myös Torinon 2009 sisäratojen EM-kilpailujen 1 500 metrillä ajalla 3.44,38. Hän voitti samana vuonna myös Euroopan joukkuemestaruuskilpailujen 1 500 metriä Leirissa. Berliinin MM-kilpailuissa hän karsiutui 1 500 metrillä välierissä. Pariisin 2011 sisäratojen EM-kilpailujen 3 000 metrillä hän oli kuudes ajalla 7.59,49. Saman vuoden Daegun MM-kilpailuissa hän oli 10 000 metrillä yhdestoista, mutta karsiutui 5 000 metrin alkuerissä.


title: Rui Silva

text: Silva on voittanut useita Portugalin mestaruuksia 800 ja 1 500 metrin juoksussa niin hallissa kuin ulkoradoillakin. Lisäksi hän on voittanut useita kotimaansa mestaruuksia maastojuoksussa.


title: Marja-Liisa Löyttyjärvi

text: Marja-Liisa Löyttyjärvi (ent. Salminen, s. 24. huhtikuuta 1949 Helsinki) on suomalainen poliitikko, joka toimi kansanedustajana SKDL:n (1979–1986), Demokraattisen vaihtoehdon (1986–1990) ja Vasemmistoliiton (1990–1991) eduskuntaryhmissä. Löyttyjärvi oli myös Espoon kaupunginvaltuuston jäsen (1973–1988) ja kahdesti presidentin valitsijamies (1978 ja 1982).


title: Marja-Liisa Löyttyjärvi

text: Löyttyjärvi syntyi pääluottamusmiehen ja kartografin perheeseen. Hän luki itsensä ylioppilaaksi Viherlaakson yhteiskoulusta ja diplomi-insinööriksi Teknillisestä korkeakoulusta. Löyttyjärvi meni naimisiin insinööri Kari Salmisen kanssa 1974. He erosivat vuonna 1990. Löyttyjärvellä on neljä lasta, joista yksi on näyttelijä Kaisla Löyttyjärvi.


title: Marja-Liisa Löyttyjärvi

text: Löyttyjärvi kuului Suomen kommunistiseen puolueeseen ja sen taistolaiseen oppositioon. Opposition tultua erotetuksi Löyttyjärvi valittiin Suomen kommunistisen puolueen (yhtenäisyys) toiseksi varapuheenjohtajaksi (1987–1989). Naisjärjestöissä aktiivisesti toiminut Löyttyjärvi oli Suomen naisten demokraattisen liiton varapuheenjohtaja 1980–1986, ja liiton hajottua Naisten demokraattisen toimintakeskuksen puheenjohtaja 1987–1991. Hän oli lisäksi Devan puheenjohtaja 1989–1990.


title: Marja-Liisa Löyttyjärvi

text: Löyttyjärvi valittiin osuusliike Elannon edustajistoon vuosiksi 1979–1991 SKDL:n ja Devan listoilta.


title: Pelkokerroin

text: Pelkokerroin () on yhdysvaltalainen tositelevisiosarja, jota on tehty vuodesta 2001 alkaen. Formaatin on kehittänyt hollantilainen tuotantoyhtiö Endemol. Ohjelmaa juontaa stand up -koomikkonakin tunnettu Joe Rogan. Pelkokerroin palaa ruutuun 3. lokakuuta 2017 Suomessa Music Television -kanavalla, jossa sitä juontaa Ludacris.


title: Pelkokerroin

text: Sarjassa kilpailijat yrittävät jokainen vuorollaan selvitä kolmesta fyysisesti tai henkisesti koettelevasta tehtävästä toisiaan paremmin tai nopeammin. Jos kilpailija ei onnistu suorittamaan tehtävää loppuun tai tarpeeksi nopeasti, hän ei voi edetä seuraavalle tasolle ja putoaa pelistä. Voittaja saa 50 000 dollaria. Mikäli kukaan kilpailijasta ei selviydy tehtävästä, kaikki pääsevät seuraavalle tasolle, mutta palkinto puoliintuu 25 000 dollariin. Sarjassa on myös esiintynyt paljon julkisuuden henkilöitä, kuten veljekset Madina Lake -yhtyeestä.


title: Pelkokerroin

text: Ohjelman suosio on ollut suuri ja formaatti on myyty moniin maihin. Ohjelmaa on myös kritisoitu. Yhdysvalloissa "American Humane Association" on moittinut sarjaa siitä, että siinä vahingoitetaan eläimiä. Ohjelmassa on syöty elävältä hyönteisiä ja tarantella-hämähäkkejä. Joissain tehtävissä nähty rottien ja käärmeiden liiskautuminen kilpailijoiden alle on herättänyt kritiikkiä. Sekä Suomen että Yhdysvaltojen "Pelkokerroin" kuvataan Argentiinassa, missä ei ole eläinten kohtelua rajoittavaa eläinsuojelulakia.


title: Pelkokerroin

text: Suomessa yhdysvaltalaista "Pelkokerrointa" esittää Nelonen. Nelonen aloitti myös 13. syyskuuta 2008 "Suomen Pelkokertoimen". Ohjelman juonsi Aleksi Valavuori.


title: Afrikan safari

text:
Afrikan safari on vuonna 1996 valmistunut, 7–12-vuotiaille lapsille suunnattu opettava ja viihdyttävä tietokonepeli. Pelin tapahtumaympäristönä on Afrikan savannit.
Afrikan-safari pelin tapahtumat alkavat Kolmen käkkyrän majatalon pihalta. Alussa pelaaja kirjoittaa nimensä vieraskirjaan ja maastonvärisen repun, johon tarkoitus kerätä pelin aikana erilaisia tavaroita.


title: Afrikan safari

text: Seuraavaksi astutaan majatalon alakertaan, missä pelaajaa odottaa vanha eversti. Everstin äänenä on suomenkielisessä versiossa Heikki Kinnunen. Eversti ei kävele eikä liikuta mitään muita ruumiinosia paitsi silmiään ja suuta, mutta hän on hyvin puhelias. Hän esimerkiksi kertoo "uskollisesta palvelijastaan", jota ei tosin pelin aikana milloinkaan nähdä.


title: Afrikan safari

text: Sen jälkeen noustaan ylös majatalon yläkertaan. Yläkerrasta lähtee kolme käytävää, joiden nimet ovat pohjoissiipi, länsisiipi ja itäsiipi. Pohjoissiivessä on norsuja, leijonia ja sarvikuonoja aitauksissaan. Länsisiivessä on kasvihuone, ja siellä voi kakkua syömällä ja mehua juomalla laskeutua alas hyönteisten tasolle ja nousta takaisin ylös. Itäsiivessä on diahuone, elokuvahuone ja parveke.


title: Afrikan safari

text: Nykyaikaisiin peleihin verrattuna Afrikan safarin grafiikka on vanhentunut. Kuvat ovat hyvin tummasävyisiä. Taustamusiikkina on marakattien kirkumista ja aavemaista huuliharpun soittoa.


title: Afrikan safari

text: Tähän on listattu Afrikan safarin yksityiskohtia.Afrikan safari julkaistiin Suomessa 1997. Kustantaja oli Wsoy.


title: Wolf Hirth

text: Wolf Hirth (28. helmikuuta 1900 Stuttgart, Saksa – 25. heinäkuuta 1959 Kirchheim unter Teck) oli saksalainen insinööri ja purjelentäjä. Hän saavutti maailman ensimmäisen "Hopea C":n purjelennossa.


title: Wolf Hirth

text: Hirth


title: Väestönlaskenta

text: Väestönlaskenta on toimenpide, jolla valtio hankkii tilastotieteellistä tietoa väestöstään. Suomessa sekä lainsäädäntö ("Väestölaskentalaki", 154/1938, kumottu v. 2017) että Tilastokeskus ovat käyttäneet termistä vain muotoa väestölaskenta.


title: Väestönlaskenta

text: Väestönlaskentaa on monissa maissa suoritettu jo tuhansia vuosia sitten, useimmiten verotuksellisista syistä. Vanhin säilynyt luotettava väestötieteellinen tieto on Kiinasta ajanlaskun alun tienoilta.


title: Väestönlaskenta

text: Egyptiläisessä Palermon kivessä on säilynyt maininta, joka osoittaa, että jo vanhan valtakunnan aikana järjestettiin säännöllisesti väestönlaskentoja.


title: Väestönlaskenta

text: Raamatussa on useita mainintoja väestönlaskennoista. Toisen Mooseksen kirjan mukaan israelilaisten oli suoritettava ilmestysmajan ylläpitämiseksi puolen sekelin sovitusmaksu, jota varten heidät oli myös laskettava.. Neljäs Mooseksen kirja on saanut latinalaisen nimensä "Numeri" () väestönlaskennoista, jotka sen mukaan suoritettiin ensin Siinain erämaassa toisena vuotena Egyptistä lähdön jälkeen ja uudestaan myöhemmin Moabin arolla.


title: Väestönlaskenta

text: Myös Daavidin mainitaan panneen toimeen väestönlaskennan Israelissa, minkä Ensimmäisen aikakirjan mukaan kuitenkin johtui saatanan yllytyksestä ja johti kohtalokkaisiin seurauksiin. Hänen poikansa Salomon kerrotaan laskeneen kaikki Israelissa olleet ulkomaalaiset.


title: Väestönlaskenta

text: Luukkaan evankeliumin mukaan Jeesus syntyi hetkellä, jolloin keisari Augustuksen määräämää yleistä väestönlaskentaa ja verollepanoa oltiin parhaillaan toteuttamassa.


title: Väestönlaskenta

text: Maailman vanhimmat väestönlaskennat, joissa saadut tiedot ovat säilyneet, suoritettiin Kiinassa. Kanadalaisen tietosanakirjan ("The Canadian Encyclopedia") mukaan Kiinassa suoritettiin väestönlaskenta jo 4000 vuotta sitten.. Muinaisen Kiinan tunnetuin väestönlaskenta suoritettiin kuitenkin Han-dynastian aikana vuonna 2 jaa. Tutkijat pitävät sen tuloksia sangen luotettavina.. Sen mukaan Kiinassa oli tuolloin 57,67 miljoonaa asukasta ja 12,36 miljoonaa kotitaloutta. Kolmas väestönlaskenta, josta on säilynyt tietoja, suoritettiin vuonna 144, jolloin asukkaita oli 49,73 miljoonaa ja kotitalouksia 9,94 miljoonaa.


title: Väestönlaskenta

text: Intian vanhin väestönlaskenta, josta on säilynyt tietoja, suoritettiin noin vuonna 300 eaa. keisari Chandragupta Mauryan valtakaudella Kautilyan johdolla.. Myöhemmin sellaisia ei tiedetä suoritetun ennen kuin mogulihallitsija Akbarin aikana.


title: Väestönlaskenta

text: Rooman valtakunnan hallinnossa määräaikaisilla väestönlaskennoilla eli "censuksilla" oli suuri merkitys, ja ne suoritettiin verojen määräämistä varten. Harvoja poikkeuksia lukuun ottamatta sellainen pidettiin joka viides vuosi. Tuloksena saatiin luettelo kansalaisista ja heidän omaisuudestaan, jonka perusteella heidän oikeutensa ja velvollisuutensa määräytyivät. Liviuksen mukaan ensimmäisen censuksen pani toimeen kuningas Servius Tullius 500-luvulla eaa. Censusten järjestäminen oli kensorien () vastuulla.


title: Väestönlaskenta

text: Väestönlaskentaa tarkoittava latinan sana "census" on lainautunut muun muassa englannin kieleen.


title: Väestönlaskenta

text: Keskiajalla arabien kalifaatti alkoi suorittaa väestönlaskentoja pian perustamisensa jälkeen. Ensimmäisen sellaisen pani toimeen kalifi Omar.


title: Väestönlaskenta

text: Domesday Book laadittiin Englannissa Vilhelm Valloittajan käskystä vuonna 1086, jotta hän voisi verottaa valloittamaansa maata. Vuonna 1183 ristiretkeläisten perustamassa Jerusalemin kuningaskunnassa suoritettiin väestönlaskenta sen selvittämiseksi, kuinka paljon miehiä ja rahaa voitaisiin saada kokoon, mikäli Egyptin ja Syyrian sulttaani Saladin aikoisi hyökätä sen alueelle.


title: Väestönlaskenta

text: 1400-luvulla inkavaltiolla oli ainutlaatuinen tapa kerätä väestötietoja. Inkoilla ei ollut kirjoitettua kieltä, mutta numeerista tietoa voitiin tallentaa quipulle, laaman tai alpakan karvoista valmistetuille köysille, joissa olevat solmut tarkoittivat lukuja kymmenjärjestelmän mukaisesti.


title: Väestönlaskenta

text: Espanjan kuningas Filip II antoi 25. toukokuuta 1577 määräyksen, jonka mukaan Espanjan omistukset Länsi-Intiassa oli laskettava. Cronista Mayor-Cosmógrafon toimistossa laadittiin ohjeet ja kyselylomake, joka jaettiin Uuden Espanjan ja Perun viranomaisille tietojen keräämiseksi. Kyselylomakkeessa oli 50 osaa, ja sen tarkoituksena oli saada tietoa maasta ja sen asukkaiden elämästä. Tulokset, jotka tunnetaan nimellä "relaciones geográficas", kirjattiin vuosien 1579 ja 1595 välillä ja palautettiin Espanjaan Cronista Mayor-Cosmógrafolle.


title: Väestönlaskenta

text: Väkiluku- ja väestörakennetilastoja on laadittu Suomessa vuodesta 1749 lähtien. Se perustuu virallisiin väestörekistereihin, joina vanhastaan ovat olleet evankelisluterilaiset, myöhemmin niiden rinnalla myös ortodoksiset kirkonkirjat, siviilirekisteri ja eri uskonnollisten yhdyskuntien jäsenluettelot. Aluksi suoritettiin väestörekisterien inventointi joka vuosi, vuodesta 1775 lähtien joka viides vuosi ja vuodesta 1880 joka kymmenes vuosi. Nämä sittemmin kymmenvuotistilastoiksi kutsutut väestörekisterien inventoinnit olivat siten eräänlaisia väestönlaskentoja. Niiden suurimpana puutteena oli, että rekisterien tiedot esimerkiksi ammatin ja elinkeinon osalta olivat vanhentuneita eikä kustakin henkilöstä ollut tietoja erikseen.


title: Väestönlaskenta

text: Vuodesta 1870 suoritettiin kymmenvuotistilastojen täydennykseksi eräissä suurimmissa kaupungeissa ja kauppaloissa osittaisia, välittömään menetelmään perustuvia väestönlaskentoja. Eduskunta hyväksyi vuonna 1938 lain kymmenen vuoden välein suoritettavasta yleisestä väestönlaskennasta. Ensimmäinen laskenta oli tarkoitus tehdä vuonna 1940, mutta se peruuntui sodan vuoksi. Silloinen Tilastollinen päätoimisto (nyk. Tilastokeskus) suoritti ensimmäisen varsinaisen väestönlaskennan vasta vuonna 1950.


title: Verollepano

text: Verollepano on historiallinen valtiontaloudellinen toimitus, jossa määrätään verovelvollisten suoritettaviksi tulevat verot. Toimituksessa tutkittiin henkilön tulonlähteet sekä irtaimisto ja kiinteä omaisuus ja lisäksi määritettiin niiden arvo. Arvon perusteella määrättiin vero tai sovellettava veroyksikkö, jonka perusteella verot ja yleiset rasitukset suoritettiin.


title: Verollepano

text: "Uuden testamentin" mukaan ensimmäinen verollepano tapahtui Kyreniuksen ollessa Syyrian maaherrana. Suomea koskeva ensimmäinen täydellinen tapa verollepanon suorittamiseksi säädettiin 1690. Säännöllisen maaverotuksen myötä oli jokaiselle tilalle määrättävä veroluku, joka perustui tiluksiin ja etuisuuksiin. Veroluvuksi vakiintui manttaali. Sen perusteella määräytyi maaverojen määrä suhteessa muihin tiloihin. Säännöksiä manttaalin määräämisestä täydennettiin useasti ja verollepanotavat olivat eri osissa maata erilaiset. Verollepanossa määrätyn manttaalin suuruus oli merkittävä myös maan jakoperusteena isossajaossa ja muissakin jakotoimituksissa, kuten kylien yhteisten vesialueiden, vesijättöjen ja yhteisten alueiden jaoissa.


title: Verollepano

text: Maaverot lakkautettiin Suomessa vuoden 1925 alussa, jolloin myös verollepanon merkitys maaverojen määräämisessä loppui. Isojakokin saatiin valmiiksi koko Suomessa. Vuodesta 1916 sen nimenä oli uusjako. Viimeisenä verollepano koski Pohjois-Suomessa olevia alueita ja tiloja, jotka muodostettiin valtion maasta tai mihinkään entiseen tilaan kuulumattomasta alueesta. Tällöinkään ei noudatettu varsinaista verollepanomenettelyä, vaan manttaali laskettiin vuoden 1952 jakoasetuksen (407/1952) 42 pykälän mukaan tilan muodostamistoimituksessa. Vuoden 1951 jakolain (604/1951) 83 pykälän mukaan verollepano toimitettiin vuoden 1848 maanmittausohjesäännön määräämällä tavalla.


title: Martin Schempp

text: Martin Schempp (23. maaliskuuta 1905 – 9. heinäkuuta 1984) oli saksalainen purjelentäjä ja lentokonesuunnittelija.


title: Martin Schempp

text: Schempp syntyi Stuttgartissa, ja sai kaupallisen koulutuksen. Hän muutti Yhdysvaltoihin vuonna 1926, jossa työskenteli muun muassa terästehtaalla. Charles Lindberghin Atlantin ylitys vaikutti Schemppiin niin, että hän palasi Saksaan vuonna 1928 opetellakseen lentämään. Laman takia hän palasi kuitenkin Yhdysvaltoihin vuonna 1934. Vuonna 1935 hän alkoi yhteistyön Wolf Hirthin kanssa ja yhteinen yhtiö, Schempp-Hirth, aloitti vuonna 1938.


title: Martin Schempp

text: Yhtiö valmisti DFS Habicht purjelentokoneita, Messerschmitt Bf 109:n pyrstöjä jne. Sodan jälkeen yhtiö valmisti puisia huonekaluja. Purjelentokoneiden valmistus alkoi uudestaan vuonna 1951.


title: Martin Schempp

text: Schempp hankki Klaus Holighausin yhtiön pääsuunnittelijaksi vuonna 1965 ja siirsi koko yhtiön hänelle vuonna 1972. Holighaus osti Schemppin ulos yhtiöstä vuonna 1977.


title: Martin Schempp

text: Schempp kuoli pitkään sairastettuaan vuonna 1984.


title: Mihail Mil

text: Mihail Leontjevitš Mil (, 22. marraskuuta 1909 Irkutsk – 31. tammikuuta 1970) oli neuvostoliittolainen helikoptereiden suunnittelija.


title: Mihail Mil

text: Hän syntyi keskiluokkaiseen juutalaiseen perheeseen Siperiassa, minne hänen isoisänsä oli asettunut sotilasuran jälkeen. 12-vuotiaana hän sai rakentamastaan liidokista ensimmäisen palkinnon pienoismallikilpailussa. Vuonna 1926 hän alkoi opiskella Tomskin Siperian polyteknisessä instituutissa. Hän siirtyi sieltä opiskelemaan lentotekniikkaa Donin polytekniseen instituuttiin Novotšerkasskiin. Hän avioitui opiskelijatoverinsa kanssa ja he saivat neljä tytärtä ja pojan.


title: Mihail Mil

text: Mil toimi Keskusaerodynaamisessa instituutissa TsAGIssa, Žukovskin kaupungissa Moskovan lähellä, vuodesta 1931 alkaen. Hän taisteli toisessa maailmansodassa, mutta vuonna 1943 hänet kutsuttiin takaisin lentotekniikan pariin. Hän teki väitöskirjan vuonna 1945. Vuonna 1947 hän oli TsAGIn helikopterilaboratorion johdossa.


title: Mihail Mil

text: 1930-luvulla hän toimi Kamovin pääsuunnittelijana. Vuonna 1947 hän sai oman suunnittelutoimiston, joka sai nimen Mil. Mihail Mil suunnitteli muun muassa seuraavat helikopterit:


title: Arrakki

text: Arrakki on tropiikissa tuotettua viinaa. Sen raaka-aineina ovat kookos, riisi ja sokeri. Lisäksi käytetään sitruunaa ja mausteita peittämään paloviinan makua. Goa ja Jaava ovat kuuluisia arrakintuotantoalueita. Suomessa myydään arrakkipunssia, joka on arrakilla, rommilla ja sokerilla maustettua viljaviinaa.


title: Arpeggione

text: Arpeggione on historiallinen kuusikielinen jousisoitin, joka yhdistelee sellon ja kitaran ominaisuuksia. Sen kehitti wieniläinen soitinrakentaja Johann Georg Staufer vuonna 1823. Soitinta soitetaan sellon tapaan, ja sen viritys on sama kuin nykyaikaisessa kitarassa (E-A-d-g-h-e¹). Otelaudassa on nauhat, kuten kitarassa tai viola da gambassa.


title: Arpeggione

text: Johann Stauferin tai hänen kisällinsä Anton Mitteisin rakentamia arpeggioneja on säilynyt kuusi kappaletta ja ne ovat museoissa eri puolilla maailmaa. Muutamat muut 1800-luvun soitinrakentajat rakensivat arpeggionen kaltaisia soittimia, joita myös on säilynyt joitakin. Kaikki säilyneet soittimet eivät kuitenkaan välttämättä taivu Schubertin sonaatin vaatimuksiin. Niitä pidetäänkin lähinnä uuden soitintyypin epäonnisen lanseerauksen dokumentteina. Arpeggione-nimi esiintyy ainoastaan Franz Schubertin a-molli-sonaatin D 821 käsikirjoituksessa. Nimi on ilmeisesti Schubertin itsensä tai jonkun hänen lähipiiristään keksimä ja on taivutettu arpeggio-sanasta. Soittimesta käytettiin 1820-1840 luvuilla Wienissä, Berliinissä ja Pestissä nimiä "Guitarre d´Amour, Chitarra col´ arco, Bogenguitarre, Sentimental-guitarre, Guitarren-Violoncello" ja "Violoncellguitarre".


title: Arpeggione

text: Lehtiartikkelien perusteella tunnetaan kolme arpeggionen soittajaa 1820-luvulta: Vincenz Schuster ja Heinrich August Birnbach Wienissä sekä Edouard Schmid Pestissä (nyk. Budapest). Yksityiskohtaisia ohjelmalehtiä heidän konserteistaan ei ole säilynyt, mutta tiedetään kitaransoittajan säestäneen Schusterin ensiesiintymistä arpeggionella. Schmid esitti ainakin omia muunnelmiaan bassokitaran säestyksellä, ja Birnbach soitti ensimmäisen osan itse säveltämästään konsertosta arpeggionelle. Tunnetuin heistä oli Vincenz Schuster, joka julkaisi vuonna 1825 jopa arpeggionensoitto-oppaan nimeltä "Anleitung zur Erlernung des von Herrn Georg Staufer neu erfundenen Guitare-Violoncells".


title: Arpeggione

text: Vuoden 1824 lopussa Schuster esiintyi Wienin Römischen Kaiser -konserttisalissa, missä ohjelmanumerona on todennäköisesti ollut Schubertin sonaatti D 821, koska se valmistui saman vuoden lokakuussa. Kysymyksessä lienee ollut kappaleen kantaesitys. Pianistin nimestä ei ole säilynyt tietoa, mutta se on saattanut olla Schubert.


title: Arpeggione

text: Arpeggionen tunnettuja soittajia ovat nykyisin Gerhardt Darmstadt, Nicolas Deletaille, Alfred Lessing ja Markus Kuikka.


title: Rosanna Arquette

text: Rosanna Lauren Arquette (s. 10. elokuuta 1959 New York, Yhdysvallat) on yhdysvaltalainen näyttelijä, ohjaaja ja tuottaja. Elokuvassa "Missä olet, Susan?" (1985) hän esiintyi Madonnan kanssa. Hän esiintyi myös muun muassa elokuvissa "Pulp Fiction – tarinoita väkivallasta" (1994) ja "Crash" (1996).


title: Rosanna Arquette

text: Toton "Toto IV" -albumin kappale ”Rosanna” on nimetty Arquetten mukaan. Arquette oli Toton kosketinsoittajan Steve Porcaron tyttöystävä. Sanoitus ei kuitenkaan liity Arquetteen.


title: Bernstein

text: Bernstein on saksalais-juutalainen sukunimi. Saksan sana "Bernstein" tarkoittaa meripihkaa. Tunnettuja Bernsteineja ovat muun muassa:


title: Keski-Kongo

text: Keski-Kongo (aiemmin Bas-Zaire, sitten Bas-Congo) on Kongon demokraattisen tasavallan läntisin maakunta. Se on myös maakunnista ainoa, joka sijaitsee merenrannalla. Sen naapurimaakuntia ovat Kinshasa ja Kwango. Maakunnan nimi tulee siitä, että se sijaitsee suunnilleen entisen Kongon kuningaskunnan keskellä.


title: Keski-Kongo

text: Keski-Kongon pääkaupunki on Matadi. Toinen kaupunki, jolla on myös virallisesti kaupungin asema, on Boma. Muita kaupunkimaisia paikkakuntia ovat Banana, Kasangulu, Kimpese, Kisantu, Lukula, Muanda, Mbanza-Ngungu ja Tshela.


title: Keski-Kongo

text: Maakunnan pinta-ala on 53 920 neliökilometriä. Vuonna 2012 arvioitu väkiluku oli noin viisi miljoonaa.


title: Berijev

text: Berijev on venäläinen lentoveneitä valmistava lentokonetehdas.


title: Berijev

text: Yhtiö perustettiin 1. lokakuuta 1934. Silloin Taganrogin merilentokoneiden keskussuunnittelutoimisto alkoi rakentaa Lentokonetehdas 31:tä. Georgi Berijevistä tuli toimiston johtaja.


title: Berijev

text: Yhtiö kehitti ja rakensi ensimmäiset lentokoneensa 1930-luvun puolivälissä. Ne olivat laivasta lähetettäviksi tarkoitetut meritiedustelukoneet KOR-1 (Be-2) ja KOR-2 (Be-4).


title: Berijev

text: 1940-luvulta 1960-luvulle yhtiö valmisti muun muassa Be-6, Be-10 ja Be-12 lentoveneet. Yhtiö kehitti myös sukellusveneestä laukaistavaa P-10 ohjusta.


title: Berijev

text: Vuonna 1968 yhtiö suunnitteli Be-30 (Be-32) lentokoneen. 1970- ja 1980-luvuilla yhtiö osallistui strategisten aseiden suunnitteluun (A-50 tutka, TU-142MR tiedustelukone). Yhtiö osallistui Buran-sukkulan suunnitteluun.


title: Berijev

text: Vuonna 1986 tapahtui maailman suurimman amfibiokoneen, A-40, ensilento.


title: Berijev

text: Venäjän aikana Berijev on etsinyt siviilityötä: esimerkiksi Be-200 metsäpalon torjuntaan. Koneita on myyty muun muassa Italiaan.


title: Berijev

text: Pientä Be-103 lentovenettä pyritään sertifioimaan Yhdysvalloissa.


title: Berijev

text: Berijev on mukana RRJ-syöttöliikennesuihkukoneen (Russian Regional Jet, myöhemmin Superjet 100) suunnittelussa yhdessä muiden venäläisten lentokoneyhtiöiden kanssa. Se on myös kehittänyt ennakkovaroituskoneita.


title: Berijev

text: Kaikkiaan yhtiö on valmistanut 29 erilaista lentokonetyyppiä.


title: Kristinoppikoulu

text: Kristinoppikoulu on ortodoksisen kirkon järjestämä luterilaisen kirkon rippikoulua muistuttava nuorille kirkon jäsenille tarkoitettu kurssi tai leiri. Kristinoppikoululla ei ole kuitenkaan luterilaisen kirkon rippikoulua vastaavaa merkitystä, koska lapset ovat jo kasteen ja mirhavoitelun sakramentin jälkeen täysivaltaisia kirkon jäseniä eikä konfirmaatiota toimiteta kurssin jälkeen. Yleisin tapa suorittaa kristioppikoulu on kristinoppikoululeiri (nuorten keskuudessa "kripari"), joita järjestävät eri seurakunnat ja Ortodoksisten Nuorten Liitto. Leirin aikana nuorille järjestetään oppitunteja, erilaisia keskusteluja, harjoitellaan resitoimista ja järjestetään ainakin kolme eri demoa: hää-, hautajais ja kastedemo. Tämä riippuu myös siitä, minkälaiset perinteet seurakunnilla on. Demot tarkoittavat jonkin tietyn tapahtuman harjoittelemista realistisella tavalla.


title: Arbil

text: Arbil eli Erbil (myös Arbela tai Irbil; arabiaksi: اربيل, Arbīl; kurdiksi: Hewlêr) on kaupunki Pohjois-Irakissa, Erbilin maakunnassa. Arbililla on pitkä historia ja se tunnettiin aikanaan esimerkiksi kristinuskon paikallisena keskuksena. Nykyisin kaupunki on Irakiin kuuluvan Irakin Kurdistanin autonomisen alueen pääkaupunki. Sen asukasluku oli vuoden 2013 arvion mukaan noin 800 000.


title: Arbil

text: Nykyisen Arbilin aluetta on asutettu jo pitkään. Paikka tunnetaan vanhoista nuolenpääkirjoituksista nimellä "Arbailu" ja Assyrian valtakunnan kaudella se oli tärkeä Ištarin palvontapaikka. Myöhemmin nimi muuttui muotoon "Arbeles". Vuonna 331 eaa. paikan lähellä käytiin ratkaiseva Gaugamelan taistelu Persian kuningas Dareios III:n ja Makedonian kuningas Aleksanterin välillä. Myöhemmin kaupungin hallinnasta sotivat Parthia ja Rooman valtakunta. Kaupungin nimi oli saanut uuden muodon "Arbira" ja kaupunkiin muodostui kristitty keskus jo kristinuskon varhaishistorian aikana. Sasanidien Persiassa koettiin ajoittain kristittyjen vainoja.


title: Arbil

text: Persian muslimivalloituksen jälkeen kaupungin kristitty yhteisö jatkoi olemassaoloaan. Itse kaupungista ei ilmeisesti käyty suurempia taisteluja. Kaupunki alkoi kuitenkin menettää merkitystään vanhojen kauppareittien varrella Mosulille. 1100-luvun loppupuolella kaupungista tuli kuitenkin suuria alueita hallinneen kurditaustaisen begteginidien suvun pääkaupunki. Hallitsijasuvun ehkä kuuluisin jäsen oli Saladinin lanko Muzaffar al-Din, joka rakennutti kaupunkiin useita nykypäiviin saakka säilyneitä rakennuksia. Mongolit hävittivät kaupunkia vuonna 1235 ja valtasivat sen linnoituksen vuonna 1258. Kristitty yhteisö kukoisti edelleen jonkin aikaa mongolivalloituksen jälkeen ja alueella oli myös kristittyjä kuvernöörejä. Vuonna 1310 joidenkin kristittyjen palkkasoturien aiheuttaman välikohtauksen jälkeen kaupungin kristitty väestö surmattiin ja se menetti asemansa kristittynä keskuksena. Verilöylystä selvinneet muuttivat muille alueille.


title: Arbil

text: Aikanaan Arbilista tuli osa Osmanien valtakuntaa ja Bagdadin paššan alainen alue. Esimerkiksi nykyisin Unescon maailmanperintöluetteloon kuuluva Arbilin sitadelli sai nykyisen ulkomuotonsa osmanien kaudella. Persian Nadir Šahin sotaretket hävittivät kaupunkia ja vuonna 1892 sen väkiluvuksi arvioitiin 3 200 henkilöä. Luku saattaa tosin olla alakanttiin ja esimerkiksi joidenkin alueella liikkuneiden matkailijoiden kertomusten mukaan kaupunki oli suurempi. Joka tapauksessa tuolloin asukkaisiin kuului myös 457 juutalaista. 1990-luvulla kaupunki oli Kurdistanin demokraattisen puolueen ja isänmaallisen liiton taistelujen keskipiste Kurdistanin sisällissodassa. Sittemmin kaupunki on kasvanut taloudellisesti etenkin Irakin diktaattori Saddam Husseinin hallinnon päätyttyä. Nykyisin Arbil on autonomisen Irakin Kurdistanin pääkaupunki.


title: Arbil

text: YK:n Irakin analysointiyksikön vuoden 2013 väestöarvion mukaan Erbilin piirikunnassa oli yhteensä noin 800 000 asukasta (52 % koko maakunnan 1,531 miljoonan ihmisen väestöstä). Toinen, yksityishenkilön ylläpitämä citypopulation.de -sivusto arvioi Irakin tilastokeskuksen projektion pohjalta kaupungin väkiluvuksi 1 025 000 asukasta (2011). Syyrian pakolaisvirrasta raportoidessa kaupungin väkiluvuksi mainittiin kesällä 2014 jopa yli 1,4 miljoonaa (ennen pakolaisia).


title: Arbil

text: Arbilin väestö koostuu sunnalaisista kurdeista, sekä kristityistä.


title: Catuvellaunit

text: Catuvellaunit olivat keltti- tai belgiheimo tai -valtio Kaakkois-Britanniassa ennen roomalaisten valloitusta 43 jaa.


title: Catuvellaunit

text: Tiedot catuvellauneista ja heidän kuninkaistaan perustuvat numismaattisiin löytöihin ja hajanaisiin viittauksiin klassisissa historiankirjoituksissa. Dio Cassius mainitsee heidät ja antaa ymmärtää heidän johtaneen vastarintaa valloittajia vastaan vuonna 43. Heimo esiintyy Klaudios Ptolemaioksen "Geographiassa" 100-luvulta yhtenä Rooman Britannian provinssin "civitatesina" asuttaen nykyajan Hertfordshiren, Bedfordshiren sekä eteläisen Cambridgeshiren, Verulamiumin kaupungin ympärillä (nykyajan St Albans).


title: Catuvellaunit

text: Cassivellaunuksen, joka johti vastarintaa Julius Caesarin ensimmäisellä sotaretkellä Britanniaan vuonna 54 eaa., oletetaan usein kuuluneen catuvellauneihin. Caesar ei mainitse hänen heimotaustaansa, mutta hänen hallitsemansa alue: pohjoiseen Thamesista ja länteen trinovanttien maista sopii alueeseen, jota heimo myöhemmin hallitsi.


title: Catuvellaunit

text: Tasciovanus oli Cassivellaunuksen pojanpoika tai poika, Cunobelinin ja Epaticcuksen isä ja ensimmäinen catuvellauni, joka löi kolikoita. Noin vuodelta 20 eaa. alkaen hän lyötätti kolikoita, joissa luki VER[ulamium]. Vuosien 10 ja 15 eaa. välillä hän julkaisi kolikoita tekstillä CAMV[lodunum], joka antaa olettaa, että Tasciovanus oli ottanut trinovantesien pääkaupungin Camulodunumin haltuunsa (nykyajan Colchester). Myöhemmin hän oletettavasti vetäytyi Camulodunumista luultavasti Rooman painostuksesta.


title: Catuvellaunit

text: Cunobelinus (kirjoitetaan myös Cunobelin) ja Epaticcus olivat Tasciovanuksen poikia, joista Cunobelinus hallitsi heimon aluetta noin vuodesta 10 tai 9 eaa. lähtien. Hänen hallintonsa kesti noin vuoteen 40 jaa., jolloin hän näyttää kuolleen sydänkohtaukseen.


title: Catuvellaunit

text: Cunobelinus perheineen on näyttänyt olevan hallitsevassa asemassa Kaakkois-Britanniassa. Epaticcus valtasi alueita etelässä ja lännessä atrebaattien kustannuksella aina kuolemaansa noin 35 jaa. asti.


title: Catuvellaunit

text: Cunobelinuksen kolme poikaa tunnetaan historiankirjoituksista. Suetonius mainitsee Adminuksen, joka kolikoiden perusteella hallitsi Kentissä. Suetoniuksen mukaan Adminuksen isä ajoi hänet maanpakoon vähän ennen 40 jaa. yllyttäen keisari Caligulan ryhtymään epäonnistuneeseen Britannian valloitukseen. Dio Cassius mainitsee kaksi muuta poikaa Togodumnuksen ja Caratacuksen. Togodumnukselta ei tunneta kolikoita, mutta Caratacuksen harvinaiset kolikot antavat olettaa, että hän seurasi setäänsä Epaticcusta saattaen loppuun atrebaattien alueiden valloituksen. Atrebaattien kuninkaan Verican maanpako antoi keisari Claudiukselle aiheen käynnistää Aulus Plautiuksen johtama menestyksellinen hyökkäys Britanniaan vuonna 43.


title: Catuvellaunit

text: Dio kertoo, että tässä vaiheessa Cunobelinus oli jo kuollut ja enää Togodumnus ja Caratacus johtivat vastarintaa Kentissä. Plautius löi heidät kahdessa ratkaisevassa taistelussa Medway- (katso Medwayn taistelu) ja Thamesjoella. Hän kertoo myös, että bodunnit, heimo tai kuningaskunta, joka eli catuvellaunien alaisuudessa, vaihtoi puolta. Tämä saattaa viitata (väärinkirjoitettuna) dobunneihin, jotka elivät Gloucestershiressa ja saattaa antaa vihjeen siitä kuinka kauas catuvellaunien valta ulottui. Togodumnus kuoli pian Thamesin taistelun jälkeen. Plautius pysähtyi ja lähetti sanan keisarille, jotta tämä liittyisi joukkoihin. Sen jälkeen Claudius johti lopullista etenemistä Camulodunumiin. Catuvellaunien alueet tulivat osaksi uutta Rooman provinssia.


title: Catuvellaunit

text: Caratacus kuitenkin säilyi hengissä ja jatkoi vastarintaa. Seuraavaksi hänet mainitsee Tacituksen "Annales". Caratacus johti silureeja ja ordoviikeja alueella, joka vastaa nykypäivän Walesia, Rooman kuvernööri Publius Ostorius Scapulaa vastaan. Ostorius löi hänet Caer Caradocin taistelussa vuonna 50 vangiten hänen perheensä. Caratacus onnistui kuitenkin pakenemaan. Hän meni briganttien kuningattaren Cartimanduan luo, joka oli kuitenkin lojaali roomalaisille ja luovutti Caratacuksen roomalaisille. Caratacus vietiin Roomaan, jossa hänen annettiin puhua senaatissa. Caratacus vakuutti kuulijansa ja hänen annettiin elää perheineen rauhassa Roomassa.


title: Catuvellaunit

text: Verulamium sai "municipium"-arvon noin vuonna 50. Boudiccan joukot tuhosivat sen 60 tai 61, mutta se rakennettiin pian uudelleen. Kaiverrukset osoittavat, että catuvellaunit osallistuivat Hadrianuksen vallin rakentamiseen luultavasti Septimius Severuksen aikana 100-luvun alkupuolella.


title: Catuvellaunit

text: Pyhä Alban, ensimmäinen brittiläinen kristitty marttyyri, oli Verulamiumin asukas 200-luvun lopulla tai 300-luvun alussa ja hän sai surmansa siellä. Nykyinen St Albans on nimetty hänen mukaansa.


title: Catuvellaunit

text: Catuvellauninaisen nimeltä Regina hautakivi löydettiin 300-luvun roomalaisesta Arbeian linnoituksesta South Shieldsistä Koillis-Englannista.


title: Mosul

text: Mosul eli Al-Mawṣil on Irakin toiseksi suurin kaupunki ja Ninawan kuvernoraatin keskus. Mosul sijaitsee Tigris-joen varrella maan pohjoisosassa, linnuntietä 355 kilometriä Bagdadista pohjoisluoteeseen.


title: Mosul

text: Vuonna 2013 Mosulin kuvernoraatin Mosulin piirikunnassa arvioitiin asuvan noin 1,3 miljoonaa ihmistä (YK:n Irakin analyysiyksikön mukaan 43% koko kuvernoraatin 3 041 940 asukkaasta). Toinen, saksalaisen yksityishenkilön laskema väestöarvio (citypopulation.de) kertoi väkiluvuksi 1,475 miljoonaa asukasta (2011). Asukkaiden joukossa on useiden etnisten ryhmien ja uskontojen edustajia, kuten kurdeja, aramealaisia, arabeja ja turkkilaisia.


title: Mosul

text: Mosulin historiallinen keskusta sijaitsee Tigrisjoen länsirannalla ja sitä vastapäätä on Assyrian muinaisen pääkaupunki Niniven rauniot. Nykyinen kaupunki on levinnyt myös muinaisten raunioiden ympärille. Matkaa Irakin pääkaupunki bagdadiin etelässä on noin 360 kilometriä. Kaupungin arabiankielinen nimitys "Al-Mawṣil" on johdettu liittymistä tarkoittavasta sanasta "waşala", joka puolestaan viittaa useisiin eri Tigrisin sivujokiin, jotka liittyvät yhteen virtaan Mosulin alueella. Itse kaupunki on rakennettu jokialangosta törröttävälle laakiolle. Mosul hallitsee alankoa samaan tapaan kuin Ninive ennen Mosulin perustamista. Paikan läpi on kulkenut historian saatossa useita kauppareittejä ja tämän takia kaupunki on ollut kaupan paikallinen keskus.


title: Mosul

text: Mosulin muslimikaupungin perusti Rashidunin kalifaatin sotapäällikkö Utba bin Farqad Al-Salami vuonna 641. Muslimit valloittivat alueen Sassanidien hallitsemalta Persialta arabien valloitusretkien yhteydessä. Tätä ennen Mosulin alueella oli kaksi linnoitusta Tigrisjoen molemmin puolin. Itärannalla olleen linnoituksen nimi oli Ninive vanhan Assyrian pääkaupungin mukaan ja länsirannan linnoitus oli todennäköisesti vanha nestoriolainen luostari.


title: Mosul

text: Kalifi Marwan II teki kaupungista Jaziran maakunnan pääkaupungin ja rakensi samalla teitä, sekä Tigriksen ylittäviä siltoja. Abbasidien vallan heiketessä Mosul päätyi arabiheimojen perustamien Hamdanidien ja Ukailidien dynastioiden haltuun. Arabeja seurasivat vuonna 1095 turkkilaiset Seldžukit ja heidän jälkeensä Zangidit ja lopulta Badr ad-Din Lu’lu. Zangidien ja Badr ad-Din Lu’lun valtakaudet olivat kasvun aikaa Mosulissa ja he rakennuttivat kaupunkiin useita rakennuksia ja puutarhoja, sekä korjauttivat vanhoja rakennuksia. Turkkilaisten hallitsijoiden valta päättyi Hulagun johtamien mongolien saapumiseen. Kaupunki säästyi ensin tuholta Badr ad-Dinin diplomatian avulla, mutta hänen poikansa valitsi myöhemmin väärän puolen sodassa ja Mosul tuhottiin vuonna 1261. Myöhemmin kaupunkia hallitsivat muun muassa Timur Lenk ja Safavidit. Osmanit valtasivat kaupungin Safavideilta vuonna 1535.


title: Mosul

text: Osmanihallitsijoiden asettamien paikallisten hallitsijoiden eli paššojen tavoitteena oli tavallisesti kerätä alueelta suurin mahdollinen taloudellinen hyöty ja heidän virkakautensa olivat usein lyhyitä. Vuosien 1638 ja 1700 välillä paššoja oli yhteensä 48. Hallinnollisesti Mosul oli pitkään Diyarbakırin "eyaletin" alainen "sanjak". 1700-luvulla paššojen asemaa hallitsi al-Jalil-suku. Suvun perustaja Abd al-Jalil oli tullut tunnetuksi puolustaessaan kaupunkia Nadir Šahin joukkojen piiritystä vastaan. Saadakseen alueen kiinteämmin valtaansa Osmanit syöksivät viimeisen Jalil paššan vallasta vuonna 1834. Vuonna 1879 Mosulin sanjakista tehtiin hallinnollisesti vilayet. Itse kaupunki oli kuitenkin taantunut ja sitä vaivasivat sisäiset kiistat muslimien ja kristittyjen välillä, sekä kiistat eri kristittyjen suuntausten kesken.


title: Mosul

text: Maaöljy muutti laskusuhdanteen Mosulin historiassa. Ensimmäisen maailmansodan jälkeen alueen ottivat haltuunsa britit, jotka olivat kiinnostuneita alueesta nimenomaan öljyn takia. Sykes–Picot-sopimuksen mukaan alueen olisi pitänyt siirtyä Ranskalle, mutta maa suostui brittien valta-asemaan, kun sille taattiin osuus alueen öljyvaroista. Osmanien valtakunnan raunioista syntynyt Turkin tasavalta vaati sekin aluetta itselleen. Kansainliitto päätti lopulta vuonna 1925 antaa alueen vastamuodostetulle Irakille. Uuden valtion keskus oli Bagdadissa. Mosul menetti myös asemansa vilayetin pääkaupunkina, entisen vilayetin alueista muodostettiin erilliset Mosulin, Kirkukin, Arbilin ja al-Sulaimaniyyan maakunnat. Vuonna 1969 Mosulin maakunta jaettiin vielä kahtia Dahukin ja Ninawan maakuntiin. Saddam Husseinin valtakaudella kaupungin väestöä pyrittiin arabialaistamaan ja etnisten puhdistusten kohteeksi joutuivat kaupungin kurdit, assyrialaiset ja Irakin turkmeenit. Heidän tilalleen tuotiin arabisiirtolaisia muualta maasta.


title: Mosul

text: Irakin sodan jälkeen Mosulista tuli amerikkalaisten vastaisen liikkeen linnake. Pommi-iskujen ja ampumisten takia tuhannet kaupungin asukkaat lähtivät pakoon. Väkivaltaisuudet kiihtyivät amerikkalaisten vetäydyttyä vuonna 2011. 6. kesäkuuta 2014 Isis-järjestö ja sen kanssa liittoutuneet sunnalaiset heimosoturit hyökkäsivät kaupunkiin ja valtasivat sen. Irakin armeijan joukot pakenivat kaupungista noin 150 000 kaupungin asukkaan mukana. Irakin armeija, peshmerga, sunnalaiset heimotaistelijat ja šiialaiset asejoukot aloittivat lokakuussa 2016 hyökkäyksen Mosulin takaisinvaltaamiseksi. Hyökkäys eteni aluksi nopeasti, mutta hidastui joukkojen edetessä kaupunkialueelle. Tigrisjoen itäpuoleiset osat vallattiin toukokuuhun 2017 mennessä ja Isis-järjestön taistelijat saarrettiin lopulta Mosulin vanhaankaupunkiin. Irakin pääministeri Haider al-Abadi julisti voiton taiselussa heinäkuussa 2017 lähes yhdeksän kuukautta kestäneiden taistelujen jälkeen.


title: Mosul

text: Isisin vastaisissa taisteluissa kuolleiden mosulilaisten määrä vaihtelee eri arvioiden mukaan tuhansista kymmeniin tuhansiin ja yli miljoona henkilöä päätyi pakolaisiksi. Aineelliset vahingot olivat mittavia etenkin Mosulin länsipuoliskolla. YK:n arvion mukaan noin 32 000 rakennusta kärsi vahinkoja. Kaupungin lentokenttä, rautatieasema ja sairaalarakennukset raunioituivat. Mosulin vanhakaupunki kärsi tuhoja etenkin taistelujen loppuvaiheessa ja Isisin jäsenet räjäyttivät siellä sijainneen kaupungin tunnetun maamerkin al-Nurin moskeijan minareetin.


title: Mosul

text: Mosulin lentokentällä on yksi kiitotie, joka on rakennettu 1920-luvulla. Sotien jälkeen lentokenttä avattiin kansainväliselle liikenteelle 2007, mutta teknisten ja turvallisuusongelmien takia ensimmäinen kansainvälinen lento lähes 20 vuoden tauon jälkeen saapui vuonna 2009.


title: Mosul

text: Mosulista on rauta- ja maantieyhteydet maan pääkaupunki Bagdadiin, sekä muihin irakilaisiin kaupunkeihin. Yhteyksiä on myös kohti Turkkia ja Syyriaa.


title: Mosul

text: Vuonna 2011 Mosulissa oli arviolta 1 475 000 asukasta. Väkivaltaisuudet 2000-luvulla ovat ajaneet tuhannet kaupungin asukkaat pakolaisuuteen. Suurin osa Mosulin asukkaista on sunnimuslimeja ja etniseltä taustaltaan he ovat arabeja ja kurdeja. Pienemmän ryhmän muodostavat kristityt, jotka jakautuvat useisiin eri kirkkokuntiin. Niitä ovat esimerkiksi nestoriolaiset, syyrialais-ortodoksit, kaldealaiset ja syyrialais-katolilaiset. Vielä pienempiä ryhmiä ovat roomalaiskatolilaiset, protestantit ja armenialais-ortodoksit, joiden yhteisöt ovat syntyneet muuttajien ja lähetystyön kautta. Kaupunkia ympäröivillä vuorilla on lisäksi jesidejä, shabakeja ja mandealaisia.


title: Mosul

text: Arabit ja kurdit ovat historiallisesti olleet tasalukuisia ja muodostaneet kumpikin noin kolmasosan kaupungin väestöstä. Toisen kolmanneksen ovat muodostaneet vähemmistöt, kuten turkmeenit ja assyrialaiset. Arabit ovat historiallisesti keskittyneet vanhankaupungin muurien sisäiselle alueelle Tigrisjoen länsirannalla. Itärannan puolella on ollut kurdien ja turkmeenien muodostama enemmistö. Isis-järjestön otettua kaupungin haltuunsa suurin osa etnisistä vähemmistöistä on paennut kaupungista.


title: Mosul

text: Mosulin yliopisto on perustettu vuonna 1967. Se antaa opetusta kaikkiaan sadassa eri oppiaineessa.


title: Mosul

text: Mosulin museossa oli merkittävä kokoelma Assyrian aikaisia esineitä, mutta sotien aikana museon kokoelmia ryöstettiin ja vandalisoitiin.


title: Carl Larsson

text: Carl Olof Larsson (28. toukokuuta 1853 Tukholma – 22. tammikuuta 1919 Sundborn, Taalainmaa) oli ruotsalainen kuvataiteilija. Hänet tunnetaan ennen kaikkea värikkäistä kotia ja perhettä kuvaavista akvarelleistaan. Larsson on koristellut myös monia Tukholman julkisista rakennuksista freskoin ja seinämaalauksin.


title: Carl Larsson

text: Larsson kasvoi köyhässä kodissa Tukholman vanhassakaupungissa. Lapsuutta leimasivat vaikea isäsuhde ja epävarmuus. 13-vuotiaana Larsson pyrki opettajansa kehotuksesta taideakatemiaan, jossa hän opiskeli vuodesta 1869 vuoteen 1876 saakka. Rahoittaakseen opintojaan Larsson joutui samanaikaisesti työskentelemään valokuvien retusoijana, graafikkona ja kuvittajana. Hän kuvitti esimerkiksi H. C. Andersenin satuja (1875–1876) ja Topeliuksen "Välskärin kertomuksia" (1883–1884). Vielä myöhemminkin uran lähdettyä jo käyntiin Larsson teki kuvituksia, muun muassa Viktor Rydbergin "Singoallaan" (1894).


title: Carl Larsson

text: Vuonna 1877 Larsson muutti vuodeksi Pariisiin, jossa ei kuitenkaan saavuttanut menestystä. Hän palasi pettyneenä Tukholmaan ja teki parin vuoden ajan kuvitustöitä. Vuonna 1880 Larsson lähti takaisin Ranskaan ja alkoi maalata. Kotipaikaksi valikoitui pieni taiteilijakylä Grèz-sur-Loing Pariisin lähettyviltä, jossa Larsson tapasi myös tulevan vaimonsa, taiteilija Karin Bergöön (1859–1928).


title: Carl Larsson

text: Vaikka Larssonin lapsuus oli onneton ja mieli masennukseen taipuvainen, pyrki hän korostamaan taiteessaan valoisuutta, kepeyttä ja iloisuutta. Ranskassa Larsson siirtyi öljymaalauksista akvarelleihin ja kehitti tunnusomaisen runsaan ja piirustuksellisen tyylinsä.


title: Carl Larsson

text: Grèz oli rauhallinen asuinpaikka, jossa Larssonin oli helppoa löytää maalausaiheita; puutarhat, kukat ja hedelmäpuut, uimarannat, talot verantoineen ja köynnöskehikkoineen, vanhat huvimajat ja laiturit, vesistöt pienine vesiputouksineen, puukenkäiset miehet ja auringonvalossa kylpevät nuoret naiset innoittivat taiteilijaa. Akvarellitekniikalla saavutettu keveys ja hienostunut värienkäyttö laitettiin pian merkille Ranskassa.


title: Carl Larsson

text: Vuonna 1883 Larsson avioitui Bergöön kanssa. Pari sai kahdeksan lasta, ja perheestä tulikin pian keskeisin aihe Larssonin teoksille. Perhe-elämä innoitti maalaamaan intiimejä muotokuvia, joiden joukossa ovat muun muassa "Bruden" (1883) ja "Lilla Suzanne" (1885).


title: Carl Larsson

text:
Vuodesta 1885 vuoteen 1888 asti Carl Larsson oleskeli Ruotsissa ja maalasi tunnelmakuvia eteläisestä Tukholmasta. 1886 hän otti vastaan johtajanpaikan taidekorkeakoulussa Göteborgissa ja toimi virassa vuoteen 1891 saakka. Hänen taiteellinen identiteettinsä oli monimuotoisen työtaustan johdosta kuitenkin yhä hajanainen. Suuret freskot ja seinämaalaukset olivat viehättäneet Larssonia jo lapsesta saakka, ja hän tiesi haluavansa työskennellä monumentaalitaiteenkin parissa.
Vuonna 1888 Larsson sai tehtäväkseen koristella Fürstenbergin salongin portaikon Göteborgissa. Hän halusi kuvata työssään kolmea eri taiteen aikakautta: renessanssia, rokokoota ja modernismia. Larsson viimeisteli triptyykkinsä Pariisissa, ja valmis työ asetettiin esille myös vuoden 1889 maailmannäyttelyssä. Palattuaan Göteborgiin Larsson sai tehtäväkseen koristella tyttökoulun porraskäytävän. Työssään hän päätyi kuvaamaan ruotsalaista naista eri aikakausilla, mikä jätti tilaa herkkyydelle ja mielikuvituksen käytölle.
Vuonna 1891 Larsson asettui jälleen asumaan Tukholmaan. Ruotsin kansallismuseon porraskäytävät saivat seinämaalauksensa Larssonilta 1896. Maalauksissaan Larsson kuvaa Ruotsin historiaan liittyviä tapahtumia. Myöhemmin hän sai tehtäväkseen koristella myös Tukholman oopperatalon seinä- ja kattomaalauksin.


title: Carl Larsson

text: Larsson piti seinämaalauksia tärkeimpinä teoksinaan. Hänen viimeinen seinämaalauksensa on "Keskitalven yö" ("Midvinterblot", 1915), jossa Larsson kuvaa Ruotsin kuninkaan uhrikuolemaa. Hän tarkoitti teoksen asetettavaksi kansallismuseon seinälle, vastapäätä maalaamaansa "Gustav Vasas intåg i Stockholm 1523" -teosta (1915), joka kuvaa Kustaa Vaasan saapumista Tukholmaan. "Keskitalven yö" sai kuitenkin paljon kritiikkiä, ja vasta 1990-luvulla se päätyi Larssonin tarkoittamalle paikalle.


title: Carl Larsson

text: Larsson oli ennen kaikkea perhe-elämän ja kodin kuvaaja. Ensimmäiset perhettä kuvaavat akvarellit syntyivät jo Grézissä vietettyinä vuosina.


title: Carl Larsson

text: Vuonna 1888 Larssonin perhe sai lahjaksi Karinin vanhemmilta Taalainmaan Sundbornissa sijaitsevan Lilla Hyttnäs -nimisen tilan, joka toimi monen vuoden ajan perheen kesäasuntona. Puutalo remontoitiin perusteellisesti, ja vuonna 1901 Larsson muutti perheineen pysyvästi Sundborniin. Valoisa ateljeekoti oli suuri innoittaja Larssonille. Sundbornissa maalatut tuokiokuvat levisivät maailmalle albumeina, joissa Larsson kertoo perheensä kotielämästä kuvin ja sanoin; muun muassa kirjat "Minun perheeni" ("De mina", 1895), "Kotona" ("Ett hem", 1899) ja "Maalla" ("Spadarfvet", 1906) tekivät Larssonin ja Lilla Hyttnäsin tunnetuiksi myös Ruotsin rajojen ulkopuolella.


title: Carl Larsson

text: Muun maalaustyön ohella Larsson oli ahkera etsaaja ja muotokuvamaalari. Hän maalasi muotokuvat muun muassa Selma Lagerlöfistä, Oscar Levertinistä ja August Strindbergistä.


title: Carl Larsson

text: Carl Larsson kuoli 65-vuotiaana vuonna 1919.


title: Carl Larsson

text: Kun Karin kuoli vuonna 1928, perheen lapset päättivät säilyttää Sundbornin kodin alkuperäisasussaan. He perustivat "Carl ja Karin Larssonin sukuseuran" hallitakseen kotimuseoksi muutettua Carl Larsson-gårdenia.


title: Carl Larsson

text: Larssoneiden vaikutus pohjoismaiseen koti- ja perheideaaliin oli suuri. He olivat myös nykyaikaisen, käytännönläheisen kodinsisustusideaalin edelläkävijöitä. Larssoneiden koti poikkesi ajalle tyypillisistä raskailla huonekaluilla ja tummilla sävyillä sisustetuista porvariskodeista. He muokkasivat huonekaluja mieleisekseen, sekoittivat eri tyylejä ja rikkoivat sisä- ja ulkotilan välistä rajaa. Tärkeänä osana sisustusta olivat Karinin suunnittelemat modernit tekstiilit.


title: Carl Larsson

text: Larssonin töitä on esillä useissa eri museoissa, mm. Firenzen Uffizi-galleriassa, Kööpenhaminan kansallisgalleriassa, Berliinin vanhassa kansallisgalleriassa, Pariisin Musée du Luxembourgissa, Tukholman Thielska galleriet -museossa ja kansallismuseossa sekä Göteborgin ja Malmön taidemuseoissa. Lisäksi hänen töitään on Bonnierin muotokuvakokoelmassa.


title: Carl Larsson

text: Suomessa Carl Larssonin ensimmäinen suurnäyttely järjestettiin 1913. Vuonna 1981 Larssonin töitä oli esillä Amos Andersonin taidemuseossa ja vuonna 2012 Ateneumissa sekä Turun taidemuseossa.


title: Carl Larsson

text: "Carl Larssons väg" Södra Ängbyn kaupunginosassa Tukholmassa on nimetty Larssonin mukaan.


title: Carl Larsson

text: Norwegian Air Shuttle on maalauttanut Larssonin kuvan yhden Boeing 737-800 -koneensa pyrstöön.


title: Aleksei Arbuzov

text: Aleksei Nikolajevitš Arbuzov (venäjäksi "Алексей Николаевич Арбузов") (26. toukokuuta 1908, Moskova – 20. huhtikuuta 1986) oli venäläinen näytelmäkirjailija, venäläisen isän ja kreikkalaisen äidin poika Moskovasta. Hän sai ensikosketuksen teatteriin Pietarissa, jossa pääsi Mariinski-teatteriin avustajaksi vuonna 1922. Ensimmäisen oman näytelmänsä hän julkaisi vuonna 1930. Hänen näytelmiään sovitettiin myös televisiolle ja elokuviksi monissa maissa (esimerkiksi Puolassa ja Isossa-Britanniassa).


title: Aleksei Arbuzov

text: Lähteet:


title: Alexander Archipenko

text: Alexander Porfiryevich Archipenko (, , 30. toukokuuta 1887 Kiova, Ukraina– 25. helmikuuta 1964 New York, Yhdysvallat) oli yhdysvaltalainen moderni kuvataiteilija. Archipenko syntyi Ukrainassa mutta muutti jo nuorena ulkomaille, ja työskenteli ja opiskeli Pariisissa ja Berliinissä.


title: Alexander Archipenko

text: Archipenko asettui Yhdysvaltoihin vuonna 1923. Hän teki sekä veistoksia että maalauksia kubismin hengessä. 1930- ja 1940-luvulla hän suuntautui klassisempaan naturalismiin ja alkoi käyttää perinteisiä kuvanveistäjien materiaaleja kuten pronssia ja marmoria. 1950-luvulla hän palasi värikkäiden teollisten materiaalien pariin.


title: Kesäparatiisi

text: Kesäparatiisi on suomalainen, Yle TV1:n esittämä viihdeohjelma, jota esitettiin ensimmäisen kerran kesällä 2002. Ohjelman juontajana ja haastattelijana toimi muoti- ja tyylitoimittaja Jaakko Selin.


title: Kesäparatiisi

text: Kesällä 2002 ja 2003 Kesäparatiisissa vierailtiin ympäri Suomen tavallisten ihmisten kesämökeillä ja muissa kesänviettopaikoissa. Kesällä 2004 ohjelmasarjan nimi muuttui muotoon "Kesäparatiisi ulkomailla". Tällä kertaan tutustuttiin ulkosuomalaisten koteihin ja heidän asuinmaidensa kulttuureihin. Esiteltäviä maita olivat Itävalta, Ruotsi, Kreikka, Ranska, Englanti, Norja, Irlanti, Saksa, Turkki, Viro sekä Egypti.


title: Kesäparatiisi

text: "Kesäparatiisi" oli ehdolla parhaaksi viihdeohjelmaksi Venla-gaalassa vuonna 2005.


title: Kesäparatiisi

text: Kesällä 2005 esitettiin uusintoja "Kesäparatiisi ulkomailla" -sarjasta. Ohjelman on ilmoitettu olevan toistaiseksi tauolla.


title: All Things Must Pass

text: All Things Must Pass on entisen Beatles-kitaristin George Harrisonin kolmas sooloalbumi, ja ensimmäinen jonka hän julkaisi The Beatlesin hajottua. "All Things Must Pass" on tripla-albumi, ja se on Harrisonin soolouran tunnetuimpia. Kolmen LP-levyn paketti on myös laajuudessaan ensimmäinen sooloesittäjän julkaisema.


title: All Things Must Pass

text: "All Things Must Pass" sisältää Harrisonin soolo-uran kenties tunnetuimmat kappaleet ”All Things Must Pass” ja ”My Sweet Lord”. Se, että albumilla on niin monta kappaletta, johtuu siitä että Harrisonilla oli jopa useita satoja kappaleita valmiina, mutta hänen Beatles-aikoinaan näitä kappaleita ei julkaistu lainkaan. Vain kaikkien parhaat Harrisonin kappaleet julkaistiin Beatlesin albumeilla, sillä Beatlesin pääasiallinen säveltäjäkaksikko John Lennon/Paul McCartney oli erittäin tuottelias ja heidän tekemänsä kappaleet ajoivat usein Harrisonin sävellysten ohi. Harrisonilla oli jo ennen kuin Beatlesin hajoaminen oli varmaa tarkoitus julkaista soolo-albumi, koska hänellä oli ”niin paljon julkaisematonta materiaalia”.


title: Fafnir

text: Fafnir ("Syliksikäyvä") tai Fafner on skandinaavisessa mytologiassa esiintyvä lohikäärme. Fafnir oli alun perin voimakas kääpiö, joka muuttui lohikäärmeeksi voidakseen paremmin vartioida anastamaansa aarretta.


title: Fafnir

text: Völsunga-saagassa kerrotaan, että Hreidmarr vaati jumalilta maksua näiden surmaamasta Hreidmarrin pojasta Otrista. Otrilla oli tapana uida koskessa saukon hahmossa, ja kerran Loki surmasi saukon rannalla. Odin maksoi Hreidmarrille verirahana suuren kasan kultaa, jonka he olivat anastaneet kääpiö Andvarilta, mutta Loki kirosi aarteen. Hreidmarrin kaksi muuta poikaa, Reginn ja Fafnir, vaativat osuutta kullasta. Hreidmarr ei suostu siihen, jolloin Fafnir tappoi isänsä miekalla tämän nukkuessa. Murhattuaan isänsä Fafnir muuttui lohikäärmeeksi ja omi kulta-aarteen itselleen. Fafnir vetäytyi Gnitaheidrille, ja hänellä oli kauhukypärä, jota kaikki elolliset pelkäsivät. Myöhemmin Fafnirin veli seppä Reginn suostuttelee kasvattipoikansa Sigurdin tappamaan Fafnirin. Sigurd kaivaa kuopan Fafnirin kulkureitille ja piiloutuu sinne. Fafnirin kulkiessa purolle Sigurd työntää miekan pedon vatsaan. Reginn aikoo kuitenkin tappaa Sigurdin ja anastaa aarteen, mutta Sigurd saa tästä vihiä maistettuaan lohikäärmeen verta ja opittuaan ymmärtämään lintujen puhetta. Linnut varoittavat Sigurdia, ja Sigurd tappaa Reginnin. Sitten Sigurd söi Fafnirin sydäntä ja joi sekä Fafnirin että Reginnin verta. Sigurd myös kylpee lohikäärmeen veressä, sillä tietäjä on neuvonut, että kylpeminen veressä tekee haavoittumattomaksi.


title: Fafnir

text: Richard Wagnerin oopperassa "Nibelungin sormus" lohikäärme esiintyy nimellä Fafner, ja on alun perin jättiläinen eikä kääpiö.


title: Mardi Gras (albumi)

text: Mardi Gras on yhdysvaltalaisen rock-yhtye Creedence Clearwater Revivalin seitsemäs ja viimeinen albumi, joka julkaistiin vuoden 1972 huhtikuussa. Tom Fogertyn jätettyä yhtyeen "Pendulum"-albumin jälkeen, tämä levy tehtiin kokoonpanolla John Fogerty (kitara, kosketinsoittimet, laulu), Stu Cook (basso, kitara, laulu) ja Doug Clifford (rummut, laulu).


title: Mardi Gras (albumi)

text: Cook ja Clifford osallistuivat ensimmäistä kertaa Fogertyn kanssa kappaleiden tekemiseen, laulamiseen ja tuottajan tehtäviin. Levyn tunnetuimpia kappaleita ovat singlet ”Someday Never Comes” ja ”Sweet Hitch-Hiker”. Kriitikot ja fanit kuitenkin tyrmäsivät "Mardi Gras'n", ja yhtye hajosi.


title: Mardi Gras (albumi)

text: "Mardi Gras" on Creedence Clearwater Revivalin seitsemästä studioalbumista ainoa, josta ei ole julkaistu bonuskappaleita sisältävää ”40th Anniversary Edition” -painosta. Muiden CCR-levyjen 40th Anniversary Edition -painokset julkaistiin vuonna 2008, jolloin yhtyeen debyyttialbumin, "Creedence Clearwater Revivalin", julkaisusta tuli kuluneeksi neljäkymmentä vuotta.


title: Mardi Gras (albumi)

text: A-puoli


title: Mardi Gras (albumi)

text: B-puoli


title: Pokrovan yhteisö

text: Pokrovan yhteisö on Kirkkonummella toimiva ortodoksinen luostari, joskaan sillä ei ole virallista luostaristatusta.


title: Pokrovan yhteisö

text: Luostari toimii entisellä Dannedbrogin maatilalla ja talli on muutettu kirkoksi. Luostarin on perustanut munkki Hariton (oik. Hariton Tuukkanen, s. 1953), joka sai vuonna 1995 luvan luostarin perustamiseen KP arkkipiispa Johannekselta. Täten Pokrovan yhteisö on Suomen ainoa itsenäisyyden aikana perustettu luostari. Dannedbrogin tilan kunnostustyöt alkoivat 1996 ja vanhasta tallista tehtiin kirkko, joka vihittiin 2001. Lisäksi tilalla on viljelyksiä, rukoushuone ja muita rakennuksia. Yhteisössä käy vuosittain noin 10 000 vierasta.


title: Comptel

text: Comptel Oyj on Nokian omistama suomalainen ohjelmistovalmistaja, joka toimittaa liiketoiminnan tukiohjelmistoja teleoperaattoreille. Yhtiön keskeisiä tuotteita ovat mediaattori- ja provisiointiohjelmistot.


title: Comptel

text: Yhtiö perustettiin vuonna 1986 yhtiöittämällä silloisen Helsingin Puhelinyhdistyksen (myöhemmin Helsingin Puhelin Oyj) atk-osasto. Yhtiö oli Helsingin Puhelimen kokonaan omistama tytäryhtiö vuoteen 1999 saakka, jolloin se listattiin Helsingin pörssiin. Helsingin Puhelimen omistusosuudeksi jäi tuolloin noin 58 %. Vuonna 2005 Helsingin Puhelimen seuraaja Elisa Oyj vähensi omistusosuutensa Comptelissa 19,9 %:iin myymällä yhtiön osakkeita institutionaalisille sijoittajille. Vuonna 2017 Nokia osti Comptelin.


title: Comptel

text: Comptelin toimitusjohtajana oli vuodesta 2011 lähtien Juhani Hintikka. Hän oli aiemmin ollut Comptelin hallituksen jäsen 2007–2008. Helmikuussa 2018 hän ei enää ollut Nokian palveluksessa, kun häntä epäiltiin sisäpiiritiedon väärinkäytöstä syksyn 2014 osakekaupoissa.


title: Comptel

text: Nimi Comptel tulee sanoista "computing" ja "telephone".


title: Comptel

text: Nokia julkisti Comptel Oyj:n oston 9.2.2017 ja ilmoitti 29.6.2017 saaneensa kaupan päätökseen. Kaupalla Nokia sanoin pyrkivänsä vahvistamaan "ohjelmistoportfoliotaan ja go-to-market -valmiuksiaan."


title: Comptel

text: Suurimmat osakkeenomistajat vielä marraskuun 2015 lopussa olivat:


title: Stefano Benni

text: Stefano Benni (s. 1947) on italialainen kirjailija, runoilija, näytelmäkirjailija, elokuvakäsikirjoittaja ja toimittaja. Benniä on arvostettu omaperäisenä ja kekseliäänä kirjailijana. Monissa hänen teoksissaan on satiirisia aineksia. Bennin kirja "Baol" palkittiin vuonna 1998 Tähtivaeltaja-palkinnolla parhaana suomeksi käännettynä science fiction -kirjana.


title: Stefano Benni

text: Stefano Benni asuu Bolognassa. Häneltä on suomennettu kolme kirjaa, joiden kaikkien suomentaja on ollut Laura Lahdensuu.


title: Renault Scénic

text: Renault Scénic on Renault’n vuodesta 1996 lähtien valmistama keskikokoinen tila-automalli, joka perustuu alustaltaan ja tekniikaltaan Renault Méganeen.


title: Renault Scénic

text: Ensimmäisen sukupolven Scénic esiteltiin lokakuussa 1996 alun perin Mégane Scénic -nimisenä. Se vastasi akseliväliltään viisiovista Méganea, mutta korkeutta oli 18 senttiä sitä enemmän. Takaistuimella oli kolme erillistuinta, jotka pystyi halutessaan yksitellen poistamaan. Mégane Scenic valittiin Vuoden Autoksi Euroopassa 1997.


title: Renault Scénic

text: Scénic sai vuoden 2001 Euro NCAP -kolaritestistä tulokseksi neljä tähteä viidestä.


title: Renault Scénic

text: Mégane Scénicin bensiinimoottorivalikoimassa olivat 1,6e (75 hv), 1,6 (90 hv) ja 2,0 (114 hv). Ainoa dieselmoottori oli 1,9 dTi (98 hv).


title: Renault Scénic

text: Perusmalli RN:n vakiovarusteluun sisältyi kuljettajan turvatyyny, turvavöiden esikiristimet ja voimanrajoittimet, kauko-ohjattava keskuslukitus, sumuvalot, pöytätasot etuistuinten selkänojissa, lämmitettävät etuistuimet, kaksiosainen takaselkänoja sekä lukuvalot edessä ja takana. Verhoilu oli plyysin ja kankaan yhdistelmä.


title: Renault Scénic

text: RT-mallissa oli lisäksi sähköikkunat edessä, takaistuimen pääntuet, kierroslukumittari ja lämmitettävät sähköpeilit. RT:ssä verhoilu oli kokonaan plyysiä. Halutessaan takaistuimelle sai rohkean monivärisen verhoilun.


title: Renault Scénic

text: Scénic koki uudistuksia muuta Mégane-mallistoa myöhemmin, syksyllä 1999. Samalla mallinimestä poistettiin Mégane, jolloin nimeksi tuli pelkkä Renault Scénic. Alustaan tehtiin hieman muutoksia sen jämäköimiseksi. Moottoreista tuli 16-venttiilisiä, ja valikoiman muodostivat 1,4 (95 hv), 1,6 (110 hv) ja 2,0 (150 hv). Dieselinä oli 1,9 dTi. Auton ulkonäkö muuttui täysin Méganesta poikkeavaksi erilaisine ajovaloineen. Sisätilojen ilme muuttui aikaisempaa valoisammaksi. Verhoiluvaihtoehdoiksi tuli sininen tai tiilenpunainen kirjava plyysi, ja parhaimman varustetason yhteydessä oli samanvärinen nahkaverhoilu.


title: Renault Scénic

text: Varustetasojen nimiksi tulivat Confort, Vario, Grand Confort ja Grand Confort Plus.


title: Renault Scénic

text: Confort oli suunnilleen aikaisemman RT:n tasoinen lisättynä neljällä turvatyynyllä ja ajotietokoneella. Variossa oli lisänä takaistuinten etäisyyden ja selkänojan säätö, säilytyslaatikot etuistuinten alla ja virtapistoke takana. Grand Confortissa oli sähköikkunat takana, nahkaverhoiltu ohjauspyörä ja erikseen avattava takaluukun lasi. Grand Confort Plus -mallissa oli lisäksi ilmastointi ja nahkaverhoilu.


title: Renault Scénic

text: Keväällä 2000 esiteltiin nelivetoinen Scénic RX4. Viskokytkimeen perustuva nelivetojärjestelmä ei ollut kovin kehittynyt. Maavara oli normaalia korkeampi ja ulkoasua koristivat mustat muoviosat. Moottoriksi sai 2,0-litraisen bensiinimoottorin tai 1,9-litraisen dieselin.


title: Renault Scénic

text: Syksyllä 2000 varustetasoiksi tulivat Authentique, Expression, Privilège ja Dynamique.


title: Renault Scénic

text: Authentique vastasi suunnilleen alkuperäistä RN-perusmallia, kuitenkin uusilla turvavarusteilla. Expression puolestaan vastasi edeltänyttä Confortia. 2,0-litraisessa oli myös ilmastointi. Privilègessä oli sen lisäksi nahkaverhoiltu monitoimiohjauspyörä, aurinkoverhot takaistuimella, CD-soitin neljällä kaiuttimella ja kevytmetallivanteet. RX4:ssä oli myös ESP ja luistonesto. Kalleimmassa Dynamiquessa oli vielä nahkaverhoilu, kuusi kaituinta, takaspoileri ja korinväriset ovenkahvat, muttei aurinkoverhoja. ESP ja luistonesto olivat Dynamiquessa aina vakiona.


title: Renault Scénic

text: Samaan aikaan 1,9 dTi korvautui uudella 1,9 dCi (105 hv) -yhteispaineruiskutusdieselillä. Vuoden 2002 alussa Privilège poistui, ja muut varustetasot saivat eteensä Premium-tunnuksen ja sen mukana radio/CD-soittimen sekä kevytmetallivanteet vakioksi.


title: Renault Scénic

text:
Toisen sukupolven Renault Scénic tuli markkinoille vuonna 2003 pian uuden Méganen esittelyn jälkeen. Siitä oli lisäksi saatavana seitsenpaikkainen versio nimeltään Grand Scénic.
Vuoden 2003 Euro NCAP -kolaritestistä Scénic sai tulokseksi täydet viisi tähteä.


title: Renault Scénic

text: Vuoden 2009 Euro NCAP -kolaritestistä Grand Scénic sai tulokseksi täydet viisi tähteä.


title: Renault Scénic

text: Neljännen sukupolven Scénic esiteltiin Geneven autonäyttelyssä keväällä 2016. Auton muotoiluun on haettu vaikutteita pienemmästä Capturista, jonka tavoin myös Scénicin saa halutessaan kaksivärisenä.


title: Renault Scénic

text: Scénic sai vuoden 2016 Euro NCAP -kolaritestistä tulokseksi täydet viisi tähteä.


title: Timpa Laine

text: Timo ”Timpa” Laine (s. 1966 Tampere) on suomalainen basisti, joka tunnetaan parhaiten 2000-luvun alussa uudelleen perustetun Hanoi Rocksin ensimmäisen kokoonpanon jäsenenä.


title: Timpa Laine

text:
Ensimmäisiä Timpa Laineen musiikin alueella julkitulleita töitä on Riistetyt-yhtyeen ensimmäisen albumin "Valtion vankina" kansikuva vuodelta 1982.
Nuket-yhtyeessä vuosina 1987–1992 soittanut Laine tuli julkisuuteen 1997–1998, jolloin hän soitti yhtyeessä Colme Cowboyta tamperelaisten Nuket-kitaristi Daffy Terävän ja rumpali Kari ”Lacu” Lahtisen kanssa. Yhtye soitti keikoilla pääasiassa punk-, glam rock- ja rock-covereita sekä teki yhteistyötä Pelle Miljoonan kanssa nimellä Colme Cowboyta featuring Pelle Miljoona. Colme Cowboyta -yhtyeen albumilla "Kuuden tähden hotelli" esiintyy useita keikoilta tuttuja vierailevia artisteja, kuten Pelle ja Pate Mustajärvi. Daffy Terävä liittyi Yö-yhtyeeseen vuonna 2000.


title: Timpa Laine

text: Vuosina 1999–2000 Laine oli mukana Michael Monroen Tampereen-kiertueyhtyeessä Michael Monroe Tour Band yhdessä Lacun kanssa. Tämän jälkeen yhtye esiintyi Helsingissäkin, mutta ilman Timpaa. Pian Laine kuitenkin palasi keikkakokoonpanoon ja pysyi siinä vuoteen 2002 asti.


title: Timpa Laine

text: Vuonna 2001 yhtyeeseen liittyi myös kolmas tamperelainen, Costello Hautamäki, ja kun vielä Michael Monroen ja entisen Hanoi Rocksin kitaristin Andy McCoyn välit lämpenivät, syntyi yhtye Michael Monroe and Andy McCoy Hanoi Rocks Revisited, eli lyhyemmin Hanoi Rocks Revisited, joka teki ensimmäisen keikkansa vuoden 2001 Ruisrockissa Turussa. Michael Monroe Tour Band esiintyi vielä 12. tammikuuta 2002 Helsingin Tavastia-klubissa. Hanoi Rocks oli hajonnut kesäkuussa 1985, mutta syntyi nyt uudelleen. Laine soitti vuonna 2002 Hanoi Rocksin comeback-levyllä "Twelve Shots on the Rocks" ja vuonna 2003 Monroen soololevyllä "Whatcha Want". Vuonna 2003 Laine myös kiersi yhtyeen kanssa Yhdysvalloissa, Euroopassa, Etelä-Amerikassa ja Japanissa. Laine erosi Hanoi Rocksista vuoden 2004 loppupuolella perheeseensä syntyneen pojan vuoksi. Yhtye korvasi hänet Andy ”A. C.” Christellillä.


title: Kylmä tila (albumi)

text: Kylmä tila on Timo Rautiainen & Trio Niskalaukauksen vuonna 2004 julkaistu neljäs suomenkielinen studioalbumi. Albumi on äänittänyt Tuomo Valtonen Savonlinnan Sundi Coop -studiossa.


title: Kylmä tila (albumi)

text: Albumi debytoi Suomen virallisen listan ykkössijalla, ja se pysyi listalla yhteensä 10 viikkoa.


title: Kylmä tila (albumi)

text: Kaikki kappaleet säveltäneet Jari Huttunen, Jarkko Petosalmi, Timo Rautiainen ja Nils Ursin sekä sovittanut Huttunen, Petosalmi, Seppo Pohjolainen, Rautiainen, Ursin ja Jarkko Martikainen, ellei toisin mainittu.


title: Laurentius (vastapaavi)

text: Laurentius (k. 507 tai 508) oli katolisen kirkon paaviutta omakseen väittänyt vastapaavi marraskuusta 498 helmikuuhun 499 ja 501–506.


title: Laurentius (vastapaavi)

text: 22. marraskuuta 498 Symmachus valittiin paaviksi, ja samana päivänä Laurentiuksen kannattajat julistivat hänet paaviksi. Laurentiuksen kannattajiin lukeutuivat myös Bysantin keisari Anastasios I ja goottien kuningas Teoderik Suuri. Symmachus haki sopua tarjoamalla Laurentiukselle Noceran piispankuntaa, mutta yritys ei onnistunut. Laurentius joutui viimein jättämään Rooman, kun Teoderik lopetti hänen tukemisensa, koska hän pelkäsi Laurentiuksen saavan liikaa vaikutteita Bysantista.


title: Jaakko Selin

text: Jaakko Selin (s. 23. joulukuuta 1958 Lohja) on suomalainen toimittaja ja juontaja. Hän opiskeli Taideteollisessa korkeakoulussa aluksi elokuvaa ja televisiota ja sitten uusien pääsykokeiden kautta vaatesuunnittelua, josta valmistui taiteen maisteriksi vuonna 2000.


title: Jaakko Selin

text: Selin on ollut toimittajana City-lehdessä sekä Helsingin Sanomien Kuukausiliitteessä. Hän on toiminut avustajana makasiiniohjelma "Vekkarin" teossa. Muita ohjelmia, joissa hän on ollut toimittajana ja juontajana, ovat "Asu vapaa", "Tuuliviiri", "Kesäparatiisi", "Kotisatama" ja Suomen "Muodin huipulle". Hän on toiminut myös itsenäisyyspäivän vastaanoton muotitoimittajana vuosina 1999–2008 ja uudelleen vuosina 2012–2017. Vuosina 2009–2011 lähetysten muotikommentaattorina toimi Hanna Sarén ja vuodesta 2018 Sami Sykkö.


title: Jaakko Selin

text: Syyskuussa 2008 Yle TV1:llä alkoi ohjelmasarja "Jaakko ja maailmanvalloittajat", jossa Selin haastattelee ulkomailla uransa luoneita suomalaisia. Vuonna 2014 Fox esitti ohjelmasarjan "Jaakon matkassa".


title: Jaakko Selin

text: Jaakko Selin on suunnitellut neuleita ja uimapukuja Marjo Hutun Fulari-putiikille.


title: Jaakko Selin

text: 1970-luvun lopulla Selin edusti Suomea diskotanssin maailmanmestaruuskilpailuissa Lontoossa.


title: Ymir

text: Ymir (ruotsalaisittain Ymer) on skandinaavisessa mytologiassa jääjättiläinen ja ensimmäinen elävä olento. Häntä kutsutaan myös nimellä Aurgelmir .


title: Ymir

text: Ymir syntyi alkukaaoksessa, Ginnungagapissa, jäätyneen saven sulaessa. Hänestä sai alkunsa jättiläisten suku, sillä Ymirin nukkuessa hänen jaloistaan syntyi poika ja kainalokuopan hiestä kasvoivat mies ja nainen. Jaloista syntyneellä pojalla oli kuusi päätä.


title: Ymir

text: Sulavasta savesta muodostui myös toinen olento, alkulehmä Auðhumla. Ymiriä ruokkivat Auðhumlan utareista valuvat neljä maitovirtaa. Ymir siitti jääjättiläiset, jotka olivat jumalien vihamiehiä.


title: Ymir

text: Auðhumla nuoli suolaista jäätä ja paljasti jään alta miehen nimeltä Búri, jolle syntyi Bor, joka puolestaan sai vaimonsa Bestlan kanssa kolme poikaa, Odinin, Vilin ja Ven. Myöhemmin Odin, Vili ja Ve tappoivat Ymirin tämän kasvettua suureksi ja pahaksi. He laittoivat Ymirin ruumiin Ginnungagapin tyhjyyteen ja tekivät ruumiinosista Midgårdin eli ihmisten maailman. Ymirin lihoista tehtiin maa, verestä vedet, luista vuoret, hiuksista metsät, aivoista pilvet ja kallosta taivas. Ymirin mätänevässä lihassa kuhiseville madoille Odin, Vili ja Ve antoivat järjen ja ihmisten muodon, ja niistä tuli vuorten ja kukkuloiden alla eläviä kääpiöitä.


title: Turun birgittalaisluostari

text: Turun birgittalaisluostari on Turussa sijaitseva katolinen nunnaluostari, joka perustettiin vuonna 1986. Vuonna 2011 luostarissa oli yhdeksän nunnaa. He ovat intialaisia, meksikolaisia, italialaisia ja puolalaisia. Kaksi suomalaissyntyistä työskentelee Rooman pääluostarissa.


title: Turun birgittalaisluostari

text: Pyhän Birgitan ja Autuaan Hemmingin kirkon yhteydessä toimiva luostari pitää vierastaloa ja tyttöjen opiskelija-asuntoja. Vierastalo toimii edullisena hotellina, jossa ei ole uskontokuntarajoja. Siellä järjestetään myös retriittejä ja perhejuhlia.


title: Turun birgittalaisluostari

text: Luostari levittää Suomessa tietoa birgittalaisuudesta sekä jakaa aiheeseen liittyvää kirjallisuutta. Luostarin tukena on toiminut jo sen perustamisvuodesta alkaen Birgittalaissisarten ystävät ry. Luostariin liittyy myös maallikko-oblaattien ryhmä jo 15 vuoden ajan.


title: Ernst von Wildenbruch

text: Ernst von Wildenbruch (3. helmikuuta 1845 – 15. tammikuuta 1909) oli saksalainen kirjailija ja runoilija. Hänen tuotantoonsa sisältyy näytelmiä, balladeja, romaaneja ja novelleja.


title: Ernst von Wildenbruch

text: Erns von Wildenbruch syntyi Beirutissa, Libanonissa, jossa hänen isänsä Ludwig von Wildenbruch oli Preussin pääkonsulina. Wildenbruch vietti lapsuutensa Ateenassa ja Konstantinopolissa, jossa hänen isänsä työskenteli Preussin lähetystössä.


title: Ernst von Wildenbruch

text: Wildenbruch saapui Saksaan 1857, opiskeli aluksi Halle an der Saalessa, sitten Französische Gymnasiumissa Berliinissä ja kadettikoulussa. Vuonna 1863 hän sai upseerinviran Preussin armeijasta ja osallistui sotaan Itävaltaa vastaan 1866. Sen jälkeen Wildenbruch opiskeli lakia Berliinin yliopistossa ja toimi upseerina vuosina 1870–71 käydyssä Ranskan-Preussin sodassa.


title: Ernst von Wildenbruch

text: Vuonna 1876 Wildenbruch nimitettiin ulkoministeriöön, jossa hän työskenteli vuoteen 1900 asti. 1870-luvulla ilmestyivät hänen ensimmäiset suosiota saavuttaneet teoksensa "Vionvihle" (1874) ja "Sedan" (1875). Wildenbruch julkaisi runokokoelman "Lieder und Balladen" 1877, ja 1882 ilmestyi hänen murhenäytelmänsä "Die Kaaohinger".


title: Ernst von Wildenbruch

text: Wildenbruchin muita merkittäviä näytelmiä ovat "Harold" (1882), "Die Quitzows" (1888), "Der Generalfeldoberst" (1889), "Die Haubenlerchze" (1891), "Heinrich und Heinrichs Geschlechit" (1895), "Die Tochter des Erasmus" (1900) ja "König Laurin" (1902).


title: Ernst von Wildenbruch

text: Vuonna 1885 Wildenbruch meni naimisiin Maria Karoline von Weberin kanssa. Wildenbruch sai vuosina 1884 ja 1896 Schiller-palkinnon, ja hänet nimitettiin Jenan yliopiston kunniatohtoriksi 1892. Wildenbruch kirjoitti myös useita novellikokoelmia, joista tunnetuimpia ovat "Novellen" (1883), "Neue Novellen" (1885) ja "Tiefe Wasser" 1897.


title: Ernst von Wildenbruch

text: Wildenbruchin elämä päättyi tammikuussa 1909 Berliinissä.


title: Sikala

text: Sikala on maatalousrakennus, jossa kasvatetaan sikoja. Siat elävät tavallisesti karsinoissa, joissa on yleensä kymmeniä sikoja. Sikalalla ja sikakarsinalla on erilaisia vaatimuksia kuin esimerkiksi lampaiden tai lehmien oleskelutiloilla:


title: Sikala

text: Lihasioilla on yleensä betoni- ja ritiläpohjainen karsina, josta lanta valuu ritilän läpi lietelantasäiliöön. Sikala on täysin riippuvainen koneellisesta ilmanvaihdosta: jos sähköt katkeavat, siat kuolevat hapenpuutteeseen niiden lannasta erittyvän ammoniakin täyttäessä ilmatilan.


title: Sikala

text: Emakkosikalassa elävät yleensä vastasyntyneet siat eli porsaat. Vähän yli kahden kuukauden ikäisinä porsaat myydään lihasikaloihin. Parhaat yksilöt jätetään kuitenkin emakkosikaloihin jatkamaan sukua.


title: Sikala

text: Maataloustuotannon teollistuessa Suomessakin ovat yleistyneet ns. suursikalat. Suomessa sikalan keskikoko on 100–200 sikaa, mutta useiden satojen sikojen sikalat ovat yleistymässä. Suurissa sianlihantuottajamaissa kuten Tanskassa, Yhdysvalloissa ja Kanadassa pihattosikalat ovat harvinaisia ja tuhansien sikojen lihantuotantoyksiköt yleisiä.


title: Sikala

text: Pihattosikalassa siat saavat liikkua vapaasti noin kymmenen sian ryhmänsä alueella; yksittäishäkissä sika ei välttämättä mahdu edes kääntymään. Emakkoa kohti on eläinsuojelulainsäädännön perusteella oltava pinta-alaa vähintään 2,25 m² ja ensikkoa eli ensiraskauttaan elävää emakkoa kohti 1,64 m². Sikoja on eläinsuojeluasetuksen mukaan pidettävä ryhmässä, ellei ”"ryhmästä erottamiseen ole eläinlääketieteellistä tai eläinten vihamieliseen käyttäytymiseen liittyvää syytä"”. Vuodesta 2013 alkaen emakoiden pitäminen erillään ryhmästä on kiellettyä muulloin kuin odotetun porsimisen ja tiineytyksen välisenä aikana. Sikalassa, joka rakennetaan, peruskorjataan tai sen osasto peruskorjataan tätä ennen, ei saa myöskään pitää emakkoa erikseen muista muuten kuin edellä mainituista syistä.


title: Sikala

text: Luomusikaloissa emakoita ei saa porsimisen ja imettyksen ajan pitää niin pienessä häkissä ettei emakko mahdu kääntymään. Emakot ja siitoskarjut pääsevät ulos toukokuun ja lokakuun välisenä aikana. Vuodesta 2011 alkaen kaikkien luomulihasikojen on päästävä ulkoilemaan.


title: Sikala

text: Sikalan työntekijöiden työsuojelu edellyttää kuulonsuojausta ruokinta-aikana.


title: Vantaan kaupunginkirjasto

text: Vantaan kaupunginkirjasto on Vantaan kaupungin omistama yleinen kirjasto, johon kuuluu 10 toimipaikkaa ja kirjastoauto. Vantaan kaupunginkirjaston pääkirjastona toimii Tikkurilan kirjasto. Lainausmäärältään toiseksi suurin toimipiste on Myyrmäen kirjasto. Vantaan kaupunginkirjasto on osa HelMet-kirjastoa. HelMet-kirjasto on Espoon, Helsingin, Kauniaisten ja Vantaan kaupunginkirjastojen kokonaisuus, jolla on yhteinen kokoelmaluettelo ja yhteiset käyttösäännöt.


title: Vantaan kaupunginkirjasto

text: Kirjasto tarjoaa asiakkailleen asiantuntijapalvelut, tilat sekä mahdollisuuden käyttää Internetiä, toimisto-ohjelmia ja tietokantoja. Palveluihin kuuluu myös tiedonhaun ja tietotekniikan alkeiden opetusta sekä erilaisia tapahtumia kaikenikäisille.


title: Vantaan kaupunginkirjasto

text: Kirjaston kokoelmiin kuului noin 587 000 aineistonidettä vuonna 2011. Tieto- ja kaunokirjallisuutta on saatavissa suomeksi, ruotsiksi ja englanniksi sekä useilla muilla vierailla kielillä. Kokoelmissa on kattavasti myös musiikkiaineistoa ja elokuvia.


title: Vantaan kaupunginkirjasto

text: Vantaan kaupunginkirjasto on yksi pääkaupunkiseudun Helmet-kirjastoista Helsingin, Espoon ja Kauniaisten kaupunginkirjastojen ohella.


title: Vantaan kaupunginkirjasto

text: Vantaan kaupunginkirjastolla on 10 kirjastoa ja kaksi kirjastoautoa.


title: Patrik Antonius

text: Patrik Antonius (s. 13. joulukuuta 1980 Helsinki) on suomalainen Monacossa asuva pokeriammattilainen. Nuorena Vantaan Hakunilasta kotoisin oleva Antonius pelasi tennistä kansallisella tasolla ja teki opiskeluaikoinaan satunnaisesti myös mallintöitä. Patrik Antoniusta pidetään yhtenä maailman parhaista nettipokerin pelaajista. Tunnetuimmat hänen nettipokerinimimerkeistään ovat FinddaGrind, Luigi66369 ja CryMeARiver8, joilla hän pelasi Full Tilt Pokerin nettipokerihuoneella, sekä -Antonius- ja @Antonius-nimimerkit, joilla hän pelasi Martinspoker.com-pokerihuoneella.


title: Patrik Antonius

text: Pokeriuransa Antonius aloitti asepalveluksen suoritettuaan hieman yli parikymppisenä aluksi pelailemalla Helsingin kasinolla. Tuolloin hän opiskeli liiketaloutta Stadiassa ja harkitsi ryhtymistä pokeriammattilaiseksi. Antonius sijoitti nettipokeriin muutaman sata Yhdysvaltain dollaria, ja ne kasvoivat parin kuukauden aikana 20 000 dollariin. Tämän jälkeen Antonius lähti opiskelemaan englantia Yhdysvaltoihin, jossa ollessaan hän voitti nettipokerista parissa kuukaudessa 120 000 dollaria. Suomeen palattuaan hän voitti lisää ja pelikassa kasvoi 350 000 dollarin suuruiseksi. Ensimmäisen suuren turnausvoittonsa Antonius saavutti 2005, jolloin hän voitti Itävällan Badenissa lokakuussa 2005 ensimmäisenä suomalaisena European Poker Tourin osakilpailun. Voittosumma ykköstilasta oli 288 000 dollaria.


title: Patrik Antonius

text: Vuosi 2005 oli Antoniukselle merkittävä. Hän ansaitsi ensimmäiset kansainvälisesti merkittävät pokeriturnausvoittonsa: kolmas sija Barcelona Openissa, Scandinavian Openin voitto ja yli miljoonan dollarin arvoinen toinen sija World Poker Tourin Bellagio Five Diamond Classic -turnauksessa. Antoniuksen rahakkain sijoitus vuonna 2006 oli WSOP:n $50,000 H.O.R.S.E. -turnauksen yhdeksäs tila (palkintosumma 205 920 dollaria). WSOP:ssa Antoniuksen paras sijoitus on vuonna 2007 saavutettu kolmas tila pot limit omahan maailmanmestaruusturnauksesta.


title: Patrik Antonius

text: Patrik Antoniusta sponsoroi aluksi nettipokerihuone Martinspoker (Team Martinspoker). Kesäkuusta 2008 lähtien Antonius pelasi Full Tilt Pokerin "Team Full Tiltin" jäsenenä


title: Patrik Antonius

text: Syyskuussa 2015 Antoniuksen pokeriuran turnausansiot ylittivät 6,7 miljoonaa dollaria. Internetin käteispeleissä Highstakesdb on tilastoinut Patrik Antoniukselle vuoden 2007 alusta lähtien yli 11 miljoonan dollarin voitot.


title: Patrik Antonius

text: Patrik Antonius esiintyi "High Stakes Poker" -televisio-ohjelman kolmannella (ensiesiintyminen 12. jaksossa), neljännellä (ensiesiintyminen 11. jaksossa) ja viidennellä tuotantokaudella, sekä "Poker After Dark" -pokeriohjelman ensimmäisellä tuotantokaudella vuonna 2007. Patrik on ensimmäinen suomalainen pokeriammattilainen, joka on esiintynyt Card Player Europe -lehden kannessa (vol. 3, no. 2).